Kan Nau Ben Ben Cu A Vantha Bak Ko! Lawmhpi Bak Hau! – Chin 11 News\nKan Nau Ben Ben Cu A Vantha Bak Ko! Lawmhpi Bak Hau!\nA hmaisa in duhdawtmi nu le pa, u le nau\nnan zaten Pathian in thawsuahnak lo pe hram seh!\nTu ih ka post mi hi Zuamawknak theh ih in duhdawttu pawl(Summers) in in duhdawtnak zangfahnak langternak ih in tuahsakmi a siih, ka hmailam hrangah ziin kaupi in onsaknak tla a si. Nan zate parah ka thinlung zaten lungawithu ka lo sim.\nHimi nan cemliammi pawl hi ka hrangah a ropi ngaingai ih, hi lungput nan neimi hrimhrim hi ka upat tuk lawlaw. Bomtlak le dinpitlak si dingin keimah lam khalah ka theitawp ka suah vivo ding. A thok ihsin tuini tiang, cun a ra lai dingmi caan pawl khalah ka hrangih nan caan le nan ruahnak, nan cemliammi zaten Pathian in nan hrangih lungawinak le thlawsuah donnak ah canter hram seh tiah thlaza ka cam.\nကျွန်တော်ပြိုင်ပွဲပြီးတဲ့အချိန်မှာ ကျွန်တော့်ကိုချစ်ပေးအားပေးကြတဲ့ကျွန်တော့ရဲ့ Summers တွေဆီကနေ မေတ္တာနဲ့ ကျွန်တော်ရှေ့ဆက်ရမည့်အနုပညာလမ်းအတွက်ဆိုပြီး ကျွန်တော့ကို ဆုအကြီးကြီးချထားတာဖြစ်ပါတယ်ဗျာ။\nကျွန်တော့အတွက် ကုန်သွားတဲ့အချိန်တွေ၊အကြံအဉာဏ်တွေနဲ့ ကုန်သွားတဲ့ငွေတွေအတွက် လူကြီးမင်းများအားလုံးကိုကျေးဇူးအများကြီးတင်ရှိပါတယ်ခင်ဗျာ။\nThank you to each and everyone who has given me this special gift. This was progammed after the singing contest by the People who love and support me(Summers). I really do believe that this will help me alot for my way in art. I pray that you all who has given me your time, thoughs and so many other things for the greatest blessings. I will always try my very best.


“Leitlun Ah Min Maw Kun Ih Nupi Vek Nunau An Um Tuk Lo, Harsatnak Ramlak Khalah A Thlun Vivo” Tin Mipi In An Lawm – Meifar\nOctober 4, 2021 admin Myanmar 0\nMyanmar ramsung buainak ah lemcan thiam Min Maw Kun hi mipi in an uar zet, ram hrangih a zuamnak le a pekawknak cu an tarlang ringring. Asinan a phen ih um a nupi Thinzar Hlaing ih thuhla cu an tarlang tam tuk lo.\nKum 42 mi Min Maw Kun in a nupi le a fapa cu a tlannak ramlakah a ko ih an umtlang khawm. Ramlakah paa an hawl ṭheu ih kiangkap khuate lakah an va zuar, mipi bawmnak dil loin anmahten ke an karh rero lai ih a motor khal a zuar zo.\nTuiṭum ahcun mipi in a nupi hi an lawm zet, a pasal a duhdawt dan le harsatnak lak khal ava thlun vivo ruangah leitlun ah Min Maw Kun ih nupi vek hi hmuh ding an har tuk tin an fak rero.\n“Phun 10 a ong ih ramdang ah tlawngkai dingin an timlamaw rero, asinan ramdang feh aiin Min Maw Kun a duh sawn. Min Maw Kun in ramdang feh man loin a ru ih a thlun cih, cutin hringnun an hmangtlang. Ramsung buainak ah a pasal cu nasa zetin a cangvaih ruangah ralkap pawlin kai an tum ih ramlakah a tlan.\n‘Fanu neihsun ka si ih ramlakah ka um ve thei lo, kan inn le lo suahsan ka siang lo. Ziangtin sumpai kan nei ding, ziangtin kan fale pawl tlawng an kai thei ding tin kamkhat khal a ṭongsuak lo ih a pasal ih dung thlun vivo in ramlak ah a tlan ve. Hivek nunau cu leitlun ah hmuh ding an har tuk zo” tin an lawm rero.\nRalkap Pawl An Um Nawn Lo Ding Tin Khuami 3 Cu An Caw Rawl Pe Dingin An Va Tlung Ih An Lu An Kap Parh


on December 6th, 2006\tin Uncategorized\nScripture: 1 Kings 151 Samuel 11 Samuel 161 Samuel 171 Samuel 191 Samuel 251 Samuel 82 Samuel 23Ezra 2Genesis 36Hosea 5Isaiah 10Jeremiah 31Joshua 18Luke 1Luke 2Luke 4Mark 6Matthew 2Micah 5Nehemiah 7\nWinter 2006 | Vol. 30, No. 4


Thailand Ram Ih Hnaṭuan Kawlram Mi Fala Cu Pawngsual A Si Hnuah An Urkang – Meifar\nThailand Ram Ih Hnaṭuan Kawlram Mi Fala Cu Pawngsual A Si Hnuah An Urkang\nNovember 20, 2021 admin Leitlun 0\nThailand ram ih um Kawlram mi fala kum 21 mi cu November 14, 2021 ah a thuhla theih ding um loin a hlo thutthi, Thailand tualsung thuthang khalah a hloh thu hi an tarlang rero. Zinglam nazi 8:00 ihsin 10:00 karlak hrawngah a hlo tin a unu in a rel. Anmah hi Karen miphun an si.\nAn umnak cu Bin Buri Township, Prachin Buri District, No. 124th ah a si. Thailand palik pawlin an hawl rero nan an hmu thei lo. A unu Ma Myat Myat Aye in, “Kan nauta bik a si, ka nau pahnih cu pasal an nei veve zo ih anih cu anei hrih lo. Ka pasal thawn innkhat ah kan umtlang khawm, a khan sung zoh tikah kut an thlak hnuah an hruaisuak a si ding.\nA khan sungih an sulhnu pawl zoh tikah an sualaw nasa a si ding, a thilri bungrua pawl khal an let thluh. A ihkhun kiangah thisen aum, palik sakhan ah mihlo thubuai kan va thehlut zo. A hmin cu Ma Myint Myint Khaing a si, tu cun a hlotnak hi ni 3 a si zo. Tlangval dung thlun ih tlan cu a si zik lo ti kan zum, an sulhnu pawl zoh tikah an hruai suahdan hi a pangai lo” a ti.\nPalik pawlin a khan sungih tetti an hmuhmi pawl an la thluh ih mi pawngsualtu cu an zingzoi vivo hnuah an kai ngah. Ma Myint Myint Khaing pawngsualtu cu Thailand mi a si ih kum 27 mi a si, meisa tuahtu (Electrician) a si.\nMa Myint Myint Khaing cu a pawngsual hnuah a urkang ih khua dangah a tlan, asinan Thailand palik pawlin an hawl vivo ih November 19, 2021 ah a tlannak khua ah an va kai ngah ih a thilsual tuahmi khal a phuangaw. Meisa tuahtu le Ma Myint Myint Khaing hi company pakhat ah hnaṭuan tlang an si.\nThailand tlangval in, “Zan ihnak kor a hruh lai ka hmu ih ka thinlung ka control thei nawn lo, ka supaw thei nawn lo ruangah a khan sungah ka va lutchilh.\nAusuak thei lo dingin napin ka sit, a kut cu hridai in ka tawnbet ih a kaa khal tap in ka erhpit. Cutin ramlakah ka hruai ih ka pawngsual hnuah tili ah ka hlon, a thaizing ah a ruak cu ziamralter dingin ka urkang” tin a phuangaw. A phutawk hremnak tuar dingin an buaipi rero lai.\nRalkap Pawl Ih An Suah Zalen Mi Suamhmang Cu CNDF In An Thianfai\nRalhrang Sakhan Ah Thla A Hrang Tin Zanṭim Laiah Ralhrang Pawlin An Kap Ciamco


Donald Trump USA President 45 nak Ih Hminsinthar Tuahmi 7 - Chinland Today Media\nJanuary 23, 2017 11:47 pm·0 comments\n-Van Bawi Lian\nAmerican ih president 45 nak hrang Donald Trump an hrilnak ihsin leitlun santhuanthu ih thil thleng dah lo mi thil danglam zetzet a suah ter phah. Cumi lak ihsin US santhuanthu ih hminsin thar a tuah mi tamzet lak ihsih cuangmuar zet 7 pawl tarlang hnik sehla..\n1 – President Kum Upabik ~~~~~~~~~~~~~~~~~~~\nDonald Trump cun kan dungkum June 14 ah a kum 70 suahcam a lawm. A nih hi US santhuanthu ih kum upabik president tuantu a si. Amah sangtu hi Ronald Reagan a siih kum 69 mi siin 1981 ah president a rak tuan.\nUS president tuantu pawl hi an zate deuh thaw in an kum hi 55 kiangkap vualvel a si. Kum nautabik ih president tuan hminsin neitu cu Theodore Roosevelt a siih a nih hi kum 42 mi a si ah ni 322 sung, 1901 kum ih an ram president William McKinley an thah hnu ih tuantu a si.\n2 – Billionaire President Tuan Hmaisabik\nMr Trump hi US santhuanthu ih millian mangtara turu buru, billionaire president tuan hmaisabiktu a si. A sumpai neih zat an ngan dan hi a bang aw cio lo. Forbes thuthang ih an ngan dan ahcun $3.7bn tluk a si ding tiin an tiih billion 10 lenglo nei dingih an ruah mi pa a si.\nUS president hlawh khal ka la lo ding titu pa a siih, a rel danvek a si ahcun $1, 2 te lawng daan vekin lak a tum.\n3 – Cabinet Milian Bik (Akaihza veng tlangbawi)\nTrump ih a kaihzaveng tlangbawi, Cabinet minister pawl hmin a tarlang mi zoh tikah milian turu buru pawl lawnglawng an siih, America santhuanthu ih cabinet milianbik an hril kum a si.\n4 – Ramthukhel Ih Tontehnak Nei Malbik\nKum 60 sung, America santhuanthu ih President tuantu, ramthukhel ih tontehnak nei malbik le sinak zianghman neilo ih rampi presient tuan hmaisabik a si.\nAmah hlan ih president raktuan ramthukhel ih tontehnak nei malbik hi Dwight Eisenhower a si.\nAsinan anih cu 1953 kum president ih an rak hril hlan ah leitlun doawknak pahnih WW II ah Allied Force Supreme Commander a rak tuan dah zo.\n5 – White House Ih Rannung Vulh Malbik\nDonald Trump in rannung vulh mi zianghman a nei lo. Kan dung lai deuh ah uite vulh a tum tivek thawm a um ruri nan a vulh ngaingai lo.\nAhlan ih president rak tuan zotu zaten ran vulh mi an nei thluh. President pawl ih rannung kilkhawinak ih an hminsin dan ahcun rannung danglam zetzet pawl an vulh tluh.\n6 – Pursumnak Man Peklo Ding Duhlotu\nTrump hin US pursumnak le hnatuannak pawl hi China in in tisiattuk, curuangah kan ram ih an thiltuah mi le an kuat mi pawl hi tax 12% ka kuan ter ding tiin mipi sawmngiarnak a tuah laiah a rak au pi.\nCulawng siloin Canada, US le Mexcia ram pawl karlak ih, pakhat le pakhat thilzuar kuatnak lamih sumpai lakawk lo ding lungkimnak thu khal zohfelnak neih sal dingin a rak hringhro.\n7. Nupi Cungmuar\nMelania Trump hi English tong hmanglo president nupi, Slovenia ram ihsin White House ih um hmaisabik a siih taklawng ih zuk um hmaisabik khal a si. Ramleng ih suak white house ih um president nupi hmaisabik cu US President paruknak John Quincy Adams (1825-1829) ih Louisa Adam a si.\nMr Trump hin nupi pahnih a mak zo. Curuangah Melania hi president ih nupi pathumnak white house ih thleng hmaisabik a si lala. US santhuanthu ih nupi rak mak dahtu cu Ronald Reagan asiih a nupi, lemcangthiam nu hmeltha Jane Wyman a rak mak. Asinan a nih khal rampi hotu lu a si hlan ih a rak mak mi a si.\nMelania hin Slovenian, English, French, German, le Serbian pawl a tongthiam tluh ih FLOTUS (President nupi kawhnak – First Lady titla in an ko) lakih tong dangdang thiam tambik nu cuangmuar white house ih thleng hmaisabik a si.\n– BBC, Time, Foxnews\nMore from my siteObama In President Thupek dokalh Dingin Mipi a CawkbuaiUSA President Hlun A Dam LoTrump Ih Thucah Sim Lai Zohtu Nei TamObama Mangtha Hrih MaiA mak zetmi US President pawl thu tawiDonald Trump America President A Tlin Ahcun Miley Cyrus A Thawn A Tul


Phun Hram Awi Interview - Chinland Today Media\nPhun Hram Awi Interview\nMarch 16, 2012 7:33 am·5 comments\nHmin: Phun Hram Awi\nKawhduat: Pa Awi\nCafung hmin: KsimP –cahram hmin, Meihlam – Biazai hmin, Keimah ka\nhminpi in tla ka ngan.\nSuah ni: 13. 11. 1970\nNulepa: Pu Al Cung le Pi Sa Doi\nUnau: Suahpi unau panga lakah a pahnihnak(Nu pahnih le pa pathum)\nInnsungsang: Nupi hmin: Nu Cung Ngam- Fapa pakhat ka nei ih a hmin cu\nJefferson Phun Lian Bawi\nSuahnak khua: Khuahlun, Falam Peng (Atu khua um nawnlo)\nTui umnak: N0. 599, Mah Mah Oo Street, West Kyuhkone, Insein Township, Yangon.\nQualifications: D. Min (Doctor of Ministry)\nHnatuan: Pastor ka si ih atu laifang ahcun Editor, Literature and\nPublication Department, Myanmar Baptist Convention ka tuan.\nGoal in life: Khristian cangantu tha si ding le midang bawm theitu si ding\nMotto: “Ciingtha in ruatthuk ding”\n1) Ahmaisa bikah tui na hnatuan kaih mi le tuanvo na neih mipawl in sim thei pei maw?\nAtu laifang ih ka hnatuan kaihmi cu Literature and Publication Department, Myanmar Baptist Convention ih Publishing and Distribution\nUnit Director le Editor ka tuan. Ka ceem cihmi hnatuan pawl cu; MBC in William Barclay (NT) hi 2013 – Kawlram ih America Baptist Missionary Rev. Judson thlen Kum 200 kim lungawi thu simnak puai kelh in suah an tum ih cuih William Barclay (NT) Translation Project ah Project coordinator le Chief editor, Translator ti pawl an si. Cun, Falam Pawlpi, Yangon ih thlakhat veikhat suahmi Buannel Cazual ah editor kan tuan phah.\n2) Kawl tong in siseh, Chin tong in siseh, ca tampi na rak ngan zoih, literature khawvel ih na rak luh thokdan le na hmuhton mipawl in hlawm aw.\nA si ko. Atu ahcun ka ngan tam phah ve ko. Ca ngan hi ka nauhak lai ihsin ka paih zetmi a si. Primary tlawngta ka si lai ihsin tlawng sung\nle bial sung tlawngta essay ngan zuam awknak ah ka tel theu ih a pakhatnak ka ngah phah theu. Cun, Middle school tlawng ka kai lai khal\nah tlawng sung essay ngan zuam awknak ah ka tel ih pakhatnak, pahnihnak tivek hi kumtin deuh thaw kan ngah. High School ahcun\ntumhnih lawng zuam awknak ah ka tel ih a tumhnih ten apakhatnak laksawng ka ngah. Cule calai thu ahcun ca siar lemlo in a nganlam in\nka thok . A ngan lam ahcun 1992-96 sung hrawngah ka rak ngan dah.\nCu lai ahcun Kawl tong in nunthu leeng leh khua le ram, nunphung thu deuh ka ngan. Salai Ram Ling Hmung bomnak in a si. Cun, 2000 kum in a pehpeh in tuni tiang catbang loin ka ngan. Cutin calai khawvel sungah ka lut cihcih. Falam Baptist Church Youth Fellowship ah Secretary 2001-2003 kumthum sung ka tuan ih Cerhti cazual kan suah. Cumi hi calai khawvel ka lutnak sungah a fektertu thu pakhat a si ve. Calai khawvel ka lut tikah harsatnak ka tonmi cu ca ka ngan tikah tongfang harsatnak ka tong phah. Ka ngan duhmi thu fiang zetih sim thei dingah tongfang hawl tikah ka harsat caan tampi a um (Kawl le Lai in ). Relsiatu an um can hi ka thansonak an si ih lawmtu an um caan hi ka ralrin caan an si. Ziang hman rello ih an um caan cu ka timtuah caan a si tin lo hlawm hai ka duh.\n3) Na ngan zo mi cahram hi ziangzat hrawng a si thlang ding? Ziangvek caphun (bezai, nunthuleng, bikom, tvp.) na rak ngan tam?\nCa ka ngan zomi ah Cabu uk 7, cahram: Falam tongin 180 hrawng, Kawl tong: 115 tluk, Mirang cahram 4, Hakha tong- 3 leh Nunthuleeng Kawl: 8, Lai tong: 3, Biazai-25 hrawng kan ngan. Bikom lam hi ka ngan tam bik. A thuhla in sim sehla Theology lam hi ka ngan tam bik. Ram\nthuhla, politics, development, lungput le a dangdang thu khal kan ngan phah.\n4) Kawl tong in nunthuleng paziat, le Chin tong in teh paziat na rak ngan zo? Cule cumipawl cu khuitawk cabu/mekazin ah suah a rak si?\nKawl tong; 8 a si ih Lai tong cun 3 lawng a si. Kawl tong ih nunthuleeng tawi ka nganmi pawl cu (ahlan ahcun) tintbawah ah pahnih a\nsuakdah. Cun, Myahwadi ah pathum a suak dah. Nunphung lam pehparmi nunthuleeng an ti ih yinkyihmuh sasaung ah pathum an suah dah. Wanah tin ka ngan. Atu ahcun ka ngan nawnlo. Lai nunthu leeng tawi cu Vankau Arsi ah le FBC diamond Jubilee magazine ah Meihlam tin ka ngan. Nunthu leeng sau ka ngan theilo.\n5) Ziangruangah Chin tong hnakin Kawl tong in ca na rak ngan tam?\nLai tong in ka ngantam deuh in ka thei aw. Kawl tong ih ka ngannak cu kumthum tluk lawng a si lai. Kawl tong thawn atu nai hrawngih ka\nngannak cu ka hnatuan ruangah siseh, Kawl casiartu pawlih in request ruangah siseh ka ngannak a si bik. Readers’ oriented (Pariktat\nhnemnak) a si bikko. Cule Myanma Taman in kumhnih sung Theology cahram ngan dingin signed (sa-chuk) in tuah ruangah a si. Cule Myitta Taman khalin regular contributor (pinko saungpa shin) ah in retih nganlo theihlo in ti ruangah a si.\n6) Nunthuleng tha (good novel) timi hi ziangsi a tahfung? Lole, good novel si dingin ziang mipawl a famkim a tul?\nNunthuleeng tha timi hi keimaih hmuhdaan ahcun casiar tu ih nun (thuruah daan, nundaan, lungput ti vek pawl) a ti lamdang theitu le\nsiar tikah nun a hip theitu khi a si ko ka ti. Thuhla zingzoi thei in tongfang tha le thuhla tha hawl thei a tul. Casiartu bang lo dingin\nnun nomnak-capoh tete telh a tul.\n7) Good Writer ti mi hi ziang a si?\nGood writer hi keimaih hmuhdaan cun mipi hnenah ca thawn thuhla tha a simfiang theitu, minung ih an hngilhmi thu pawl ca thawn a khawl saktu, khi an si. Thuhla tha khawl ih a simtu, siarnuam zetih cangantu, casiartu thin hahdam zetih thuhla a simtu an si. (Casiartu\nthintok (thinharko ih) ko ih cangantu pawl cu cangantu thalo calai nget an si).\n8) Good Editor ti mi teh zovek?\nGood editor cu-\n(1) Cangantu pawlih cangan mi ca kha cafang le cangan daan mawi le tha ih tuahsak le tha zetin mipi hnenih a kuattu\n(2) Cabu or magazine pawl kha mawi le siar paih dingin mihip ko ih a tuahthatu\n(3) Calai thawn mipi a riantu\n(4) Editor pawl hi Calai (literature) riantu an si.\n9) Nunthuleng ngan thiam pakhat si thei dingin ziangvek quality neih a tul? Ziangvekin zir/zuam a theih?\nKeimah hi nunthu leeng ngan thiam cu ka si lemlo. Asinan nunthuleeng cu ka siar theu. Ka siarnak thawngin Nunthuleeng nganthiam ka timi pawl sim sehla- Nunthuleeng nganthiam timi pawl cu thinlung sungih tuarnak (a taktak ih tuarnak) le a cang taktak mi thuhla kha casiartu mipi pawlin an theihfiang ih an feeling sungah nungko in cafang hmangih a nganthiamtu khi an si. Cuti ih nganmi nunthuleeng cu nunthu leeng tha an si. Curuangah nunthu leeng ngan tikah: 1) Tongfang hril le hmanthiam a tul. 2) Maih feeling kha fiang ko ih alangter tu cafang pawl hmangih langter. 3) Minung pawlih nitin hmantlangpi mi tongfang pawl kha fiangkuahko ih ngan zir a tul. Ca siar saktu pahnih tal ret a tha. Cuih sungah pakhat cu cangan thei cathiam ret a tul. Cun, ca siarthiam fangfang khal ret a tul. Ca siar thei fangfang a simi in ka\ntheithei a ti hnu ah cathiam zetin cafeh daan le sim duhmi thuhla, cafang pawl an remcang aw thei maw ti ceksak in suah ahcun a thabikmi\nnunthu leng a suak ding. Cutin veihnih thum tiang tuah hnu ahcun mahten ngan a thiam aw vivo.\n10) Tui san kan Chin calai dinhmun (a tlaksamnak le hmasawnnak) na hmuhdan?\nAtu laifang ih Lai calai dinhmun ih a tlaksamnak bik cu calai phunkim ten kan suah thei hrihlo mi hi a si ka ti. Kan suahsunmi calai hi zoh\ntikah ruahnak peknak, khingrit phurhternak, tuahfialnak lam hi a tam deuh. Cun Biaknak lam ca a tam deuh. Leilung thu, fimnak thu, politics lam, science lam le a dangdang lam amal tuk ka ti. Casiar tu thinharnak le phur rit a sawngtu ca a mal ngaingai. Hahdam zetih siar\ndingmi ca a mal tuk tin ka hmu. Kan nganmi ca pawl hin a siartu (minung) nun a lamdang vurvo ter theitu ca a umlo ti tluk a si hrih. A\nhmasawnnak khal tampi a um. Cangan thiam an tam vivo. Calai a sunsak ih a duhtu an tam vivo. Cule cabu leitu khal an karh vivo tin ka hmu. Cabu, Cabu tete, magazine tivek a suak tam vivo. Calai ih thatnak kan tep vivo tin ka ruat.\n11) Mipi pawlin Chin ca siar le ngan an uar sinsin theinak dingah ziangvekin tan kan la thei ding?\nKa ti zo vekin mipi pawl hi casiar ding ih forh cu a thu lawngin a si. A taktak ahcun an siar paihmi, an duhmi, an harnak a bawmtu, an thin harnak a hnemtu, lungawi le nuam ih atuahtu ding ca nganin suah sehla an siar paih ko ding tin ka zum. Ngannak lam ahcun thapek awk a tul. Nganmi ca pawlhi kan soisel awk tuk tikah cangan paihnak tiang a hlo thei. Ka thiam lopi tin dung sipnak a suak thei. Thapek awk a tul tin ka hmu.\n12). Kan calai a thangphawk theinak dingah na saduhthahmi in sim thei pei maw?\nSim thei ee. Calai thangphawlnak kan tuah tulmi pakhat cu literature camping tuah sehla a tha. Mipi thawn nai zetih tuantlangnak hawl sehla a tha. Literature camping cu thuthimnak ah zarhkhat hrawng tuah sehla, sunah calai thupit zia zirhnak le reltlangnak, zantin calai thawn a pehpar awmi hla phuahin hlasak thiam pawlin sak sehla, cun calai lam hminthang pawlin literary public talk tuah phah sehla, cabu magazine pawl zuar sehla cutin mipi calai sungah kan hruai lut thei ding. Calai thangphawknak dingah Literature camping cu tuah hrimhrim ding a si tin ka hmu.\n13) Nunthuleng ih huham le thupitnak na simfiangdan?\nNunthu leeng a hmual ti hnak hmanin calai hmualnei tertu nunthu leeng tin sim ka duh sawn. Nunthu leeng umlo sehla calai thansonak hi a fuung zet ding. Nunthu leeng cu calai thansonak hrangah hmual a nei. Casiar tu pawl calai mi ah cangsuak ko in a hiip theitu, mit hmuhlo thinlung sung nun tuartehnak, a cak ih a nungmi calai tin sim ka duh.\n14) Tui san Chin nunthuleng ngantu pawlih kutsuak parah feedback na pek duh mi?\nLai tong in nunthuleeng sau le tawi hi amal zet lai. Asinan a um sun cangan tu pawlih an nganmi nunthuleeng cu a sang zetzet tin ka hmu. Lai nunmawi cawisangtu, langtertu le fingkhawitu nunthuleeng tam pin ngan bet hrih uh tin thapek hai ka duh beet.\n15) Literature Criticism ih thatnak le thatlonak in simfiang aw.\nLiterature Criticism na timi hi a sang zet ual. Hihi thuluu (subject tumpipi) tampi a huap. Literature ih form, style, flow, standard, redaction, ti pawl a tel dingih ka sim ban lo ding nan atu Laimi ih kan calai dinhmun thawn pehpar aw in criticism tuah tikah hitin tuah sehla a tha pei maw tin ka hmuhdaan ka lo sim ding. Criticism ti tikah higher criticism le lower criticism tin phunhnih in a um. Leitlun ih\ncalai mi pawl cu hi criticism phunhnih thawn critique an tuah.\nLaimi hi kan calai dinhmun zoh tikah criticism timi tuah dingah cun a har zet lai in ka hmu. Ziangah tile criticism an tuahnak bik cu kum a rei tukzomi Kum thawng maw? zali za-nga lai maw? a rei zomi calai ngandaan hlun le ruahnak pawl kha santhar ih a ummi minung pawlin fiangten an theih theinak dingah an tuahsalmi a si. Curuangah Calai criticism timi cu a tul hrimhrim mi a si. A siatnak pakhat hman a um lo. Asinan atu Laimi pawlih kan tuah awkdaan cu criticism dinhmun a thlenglomi soiselnak liolio a si ruangah atu Laimi pawlih kan tuah awkmi le kan tuahdaan hi a thalo tin ka hmu. Criticism tuah a thalo ka timi silo in calai criticism a tuahtu pawlih tuahdaan le lungput khi ka duhlo thu a si. Ziangah tile Laimi hi calai thuanthu le dinhmun in sim sehla kan no zetlai ih a cumi, a kha mi ti phun ih criticism tuah ciamco ding a cu hrihlo.\nCuhnakin thapek , forhfial awk le suah thei dingin bawm aw ciamco ding dinhmun ah kan um lai hrih. Curuangah criticism ti sawnlo in cangan thiam sin deuh dingin hmanmi tongfang, catluan ngandaan, thuhla khawlkhawm daan, ziangtin ngan sehla siarpaih ca, siar nuam ca tampi kan suah thei dingih mipi hi calai sungah kan luhpi thei ding timi thu sawn hi ruatin bomawk hi Laimi dinhmun ih Literature Criticism phunkhat a si. Thiam sawn cuh awk le fim deuh cuhawk phun, midang timi ziang siar saklo phun ih tuahmi cu soisel a si ruangah cu vekih tuahmi cu calai tumsuknak, lungrual lonak a suahtu a si ruangah a-criticism a si. Cucu a thalo ngaingai. Somdawl le bomawk, mipi ih duhmi siarnuam ca si dingih zuampi awk khi criticism a si ko.\n16). O le Aw kan buai celcel mi ziang ruangah a si ih hi kan calai thansonak a bawm tin na zum maw?\nMirang siseh hnamdang khalah siseh cangan daan ah thu elawknak an nei thluh. Cu pawl ih an buainak hi literature fehdaan thu rori ah an el awk deuh. Kannih Falam mi pawlih kan buaimi O le AW thu hi cu literature lam thu ah a si lo ih tong thu (language) a si. Tong thu\nkha literature mi zetin kan ruat awk ciamco ih O ngan ding ai-ah AW ngan ding tin aw suah ngandaan phunkhat an suah ruangah a si.\nLinguitics le literature ih an bang awklo zia kan theih lo ruangih a suakmi buainak a si. Liguistics le literature hi an bang aw lo nan\nthen aw lo in an fehtlangnak zawn a ummi thu kan theihfianglo ruangah a si. Hitin kan el awknak hin calai lamah thansonak a peknak zawn a um thei nan keimaih hmuhdaan ahcun kan Falam miphun sinak a sungmuril ah sungnak tampi a suahpi tin kan hmu.\n17). Linguistics le literature khalhmang te in sim fiang hram aw.\nA ol zawngten simfiang mai sehla linguistics timi cu aw a suakmi kha hminsinnak symbol le aw suah fehdaan zirnak kha a si ih literature\ntimi cu minung pawlin thil pawl kha an sinak cekci vekin an siarnak ihsin an theihtheinak dingah tuahmi thiamnak (art) kha a si. A sullam\ncu literature cu siarnak ih fiang ko ih an theihtheinak ding hrangih nganmi ca a si ih linguistics timi cu minung ih suahmi aw hminsinnak\nkha a si.\n18). Sanzul Mekazin suak mipawl parih feedback na pek duh mi?\nSanzul na timi hi periodical magazine or officiated magazine pawl na ti duhmi a si ding ka zum. Cu vek pawl an si ahcun magazine tintian in literature policy an nei ding. A suahtu pawlin hitin suah ding an timi a si ruangah sim ding ka thei lo. Asinan magazine hi literature library an ti theu ih a suahtu pawlih an retmi literature policy thu ah silo in suahmi calai dinhmun in sim sehla diriam curco cu an si tukin ka hmulo. Ziangah tile calai phunkim ten suahmi an um tuklo ih lengah magazine dinhmun bakih suahmi an si deuhlo tin ka hmu. Tampi kan zuam beet a tul.\n19). Kan cangantu pawl hin ziangruangah cangan hi pumcawmnak hrangah an hmang thei hrih lo? Himi hrangah kan calai hna tuandan ah ziangvek “CHANGE” tuah tul in na hmu?\nCangantu in cangan hi pumcawm awknak ah an hmanglo timi thu ah ka hmuhdaan ahcun pumcawm awk tlak ko in ca an ngan thei hrih lo ruangah a si ding. Cun, Laimi dinhmun cun Laica ih suahmi ca pawlhi pumcawmnak tlak ko in ka zuar thei deuh hrih lo. Cabu uk 2000 hrawng suah thei ih zuar thei lawngah pumcawm awknak ah a tlak ih cuih suahmi kha a suah ihsin thlathum sung khawngthluh thei sehla pumcawmnak a tlak ding. Cutin ka zuar thei lo ruangah a si ko ding. Cun, a ngan lam lawng (suahlam tello) in ti sehla cahram man kan pek awk lo ruangah a si. Curuangah anmah cangantu pawl ruang lawngah a silo.\nCu vekin cangantu pawl khalin man pek tlak cahram pawl ngan zuam ve a tul. Pumcawm awknak a tlakmi cahram ngan kan zuam awk cio a tul. Cuhlei ah calai hnatuan timi cu ngan le suah lawng a silo pi. Zemdarhnak le zuar theinak lam khal a thupi sisi. Calai hnatuannak lamih thleng a tulmi thu ah innsang tin le bulpak cio hnenah cabu a thlen theinak ding ruah le tuah a tul. Cun, cangantu pawl khalin casiartu pawl hrangah pumcawm aw thei dingin thuhla tha kan suahsak ahcun kan suahmi ca thawn casiartu pawlin pumcawm awknak fimnak an ngah dingih an pumcawmnak an ngah ve ding. Cutin casiartu hnen ihsin cangantu khalin cangannak ihsin an pum an cawm thei ve ding. Cutin kan thleng awk a tul.\n20). Cangantu ih tuanvo hi ziang pawl an si?\nCangan tu hi a tlangpi thu in tuanvo pathum a nei. Cu pawl cu: 1) Mipi hnenah cangannak thawn thuhla theihter (information pek); 2) mipi\ncasiar paih dingin a suakmi cabu/magazine tivek pawl mipi hnenih thuhla than (advertising) le 3) ca in mipi hnen ah ziang thu an lo sim\ntimi simfiang (implimentation) pawl an si. Ngan men lawng a si lo, cabu thehlar, ca ih thatzia simfiang pawl an si.\n21). Calai seminar ah “Laica phunli ong ciocio…annih cu ziang ce..” timi tong kan thei theu. Cumi thu ah na hmuhdaan in hlawm ve aw.\nCalai seminar ah “Laica phunli ong ciocio” timi tongkam an tong mi hi cu a poi tuk. Cuti ih a tongtu pawl hi calai (Literature) leh fimthiamnak zirnak tlawngih cazirmi a bang awklo zia an theih lo thu a si. Laica phunli timi cu tlawngah Laica siar thei dingih zirnak a si\nih cucu fimthiam zirnak (education) thawn a pehpar. Literature timi cu ca siar thiam thehhnu ih mai pumcawmnak le paihmi zir le hliakhlai\ndingmi major-line phunkhat a si. Cucu phunli tiang Laica zirnak in literature sungih a lutlo zia a fiang tukmi a si ruangah cu vek\ntongkam cu literature thuhla rel tikah telhcih dingmi tong a si lo. Education thu relnak ah simrel telh sehla a tha bik. Thleidang thiam a\n22). Laimi sungin cangantu lakah ka siar sunmi ih ka uar deuhmi pawl cu:\n1. Salai Ram Ling Hmung hi ka uar. Ziangah tile a cangnmi ka siar tikah cangan paihnak thinlung in neither. Cangan a thiam lawlaw ka\n2. Fimthiam le theihkaunak lam cangantu ah Dr. Khup Za Thang ka uar.\nZiangah tile a ca nganmi pawl hi fimnak le theihnak lam ah ca dang tampi siar tullo in fimnak le theihnak mi a pe thei. A ngandaan khal a\n3. Biazai lam ahcun Salai Nhgepi hi ka uar zet. A biazai hi thuhla tampi a huap. Veikhat siar tikah a hmanmi tongfang pawlhi khuaruah\nharza in tongfang a khawl thei tin theih a thei. Veihnih siar tikah a simmi a thuhla pawl an tha thei taktak ual tin theih a thei. Cutin\nveihnih tal siar tulmi an si ih biazai dinhmun a kim ka ti.\n4. Nunthu leng lam ahcun Laimi ih Joe ti tlukih ka ruahmi (a hminpi ka theilo) Mai Sokhleipar hi a si. A nunthu leng ngandaan hi calai\ndinhmun in siseh, a thuhla zoh in siseh, a tha. A suahpi duhmi le a burmi thu pawlhi critical issue tampi an tel.\n5. Siangbawipa Rev. Dr. S Hre Kio hi ka uar zet. Ziangah tile ziangvek thu harsa, ruahharsa mi pawl a ngan khalle a siartu mipi in olten\ntheih a thei. Cangan a thiam lawlaw ka ti.\n23). Na duhbik mi cabu panga le na duhnak san?\nKa duhbikmi cabu pawl cu\n1. Purpose Driven L ife- Rick Warren—Siar tikah nunnak hrangah thlun dingmi tampi a um. Nunlam hmuhtu a si.\n2. A Theology of Liberation – Gustavo Gutierrez- Mi harsa, mi nuata pawl hrangah Pathian ih thatnak mi a theihter. Theology tuahdaan\nlamdang zetmi cabu a si.\n3. Nitin Thlarau Rawl- Nitin nunnak hrangah zindik mi zirhtu, Thlarau nuncak tertu cabu a si.\n4. The Politics of Jesus- John Howard Yoder- Khristian pawlih zumnak le tuanvo fiang zetin a ngan.\n5. Christian Peacemaking and International Conflict- Duane K. Friesen, Siarve ten minung dinhmun, Khristian dinhmun a langter. Ruahnak thatha ngah a theih.\n24). Bezai teh na rak ngan dah maw? Bezai ih thupitnak teh ziangvek?\nKa ngan phahphah. Tampi cu ka ngan theilo. Biazai ih thupitnak cu Calai sungmuril a si. Ziangah tile thuhla tampi theih a tul ih\ntongfang pakhat in thuhla tampi a huap theimi pawl thei ih hril le hman thiam a tul. Calai sinak hmuahhmuah a khum thluh tin ka ruat.\nAsinan kei cu Biazai nganlam hi ka ti thei tuklo.\n25). Kan miphun in pawlkom din kan paih tukmi hi ziang ruangah a si tin na ruat? A siat le thatnak in sim thei fiang aw.\nA si ngai. Atu nai hrawngin kan miphun sungah pawlom din hi kan uar ciamco a bang ngai. Ka hmuhdaan ahcun thanso kan duh ruangah a si thei men nan upat co kan duh tuk ruang khalah a si thei ko. Kei cu pawlkom din vivo timi cu ka uar lemlo. A umcia mi sungah thangso dingin thungai ih tanlak hi a tha sawn ka ti. Political party din cu thu dang a si ih cu lo ih pawlkom din vivo cu a tul in ka hmu lo. Lung rual\nlonak nasa takih langtertu sawn a si tin ka hmu ko.\n26). Group mail pawlih politics le calai thurelnak ah na telve dah lo hi kan miphun le calai na ngaihsak lo ruangah a si pang pei maw?\nGroup mail ka siar. In suhmi thuhla pawl ka siar theu. Ka telve lo ruangah miphun le calai duhdaw lo le ngaihsak lo ih in ruahmi cu na\npalh ngaingai. Ziangah tile group mail sungih ka hmuhmi pawl hi miphun le calai duhdawtnak ih nganmi hnakin keimah ka thei, ka ti theibik, miphun duhdaw zet le lungrualnak duh zettu vekin an ngan nan a taktak ih tuannak ah ziang hman an tuahmi ka hmuh lo ruangah mail sungih telh awk ve maimai hi a tha tin ka ruat lo ruangah a si. Miphun le calai duhdawt timi cu mahle mah khaisan awk ciamco a si lo pi. Miphun khaisan sawn a si ual. Mail sungin nasa takih tuan ciamco hnakin a taktak ih tuannak malte hman a tha hnem sawn tin ka ruat.\n27). Chin le Lai timi hmandaan thu ah na hmuhdaan in sim aw?\nChin timi cu miring le Kawl pawlih in kawhnak a si. Lai timi cu Falam peng le Hakha-Thantlang peng lam ih kan tong ten kanmah le kanmah kan kawh awknak a si. Kawl le Mirang tong thawn kan tong ih ca kan ngan ahcun Chin ti ding a si. Falam tong ten kan ngan ahcun Lai ti ding a si. Asinan Chin tin Lai tong sung tiangih hman dingin kan ti ceng ahcun Chin sungih a telmi hmuahhmuah a huap thluhmi lungput, tuannak le pawlkomnak hrangih hman ding a si. Pawlkom ih hmanmi ahcun Chin ti lengleng in a huapmi cin cu peng pakhat hnam pakhat hnih lawng a huap ahcun a diklo tin ka hmu. Chin tin ka hman ahcun Chin mi zaten huap seh tinak a si. Mirang le Kawl pawlin Chin in timi ih an huaptermi vekin huapter ve ding tinak a si. Cucu keimaih bulpak hmuhdaan a si.\n28). Chin cultural concept sungah ziangmi hi thlengrem thei sehla na duhbikmi ziang a si?\nChin cultural concept sungah thlengrem sehla ti ka duhmi pawl cu mithi kan tukmi hi a si. Mithi kan ngai tuknak ah kan hmailam thu kan ruat thei theulo. Aliamcia lawngah kan thinlung kan ret tuk. Thansonak a dawn kham. Nun lai caan ah bawm aw le tanpi aw sawn sehla tin thleng kan duh. Cun, Nu le pa thleidang zetih ro pek aw hi thleng a tul ngaingai. Maih hrinmi fa ciocio a thleidan mi culture cu thleng ka duh\n29) Chinram a kilkip ih a thansonak dingah ziang a tul tin nah mu?\nLairam ih a umtu pawlih ruahnak hi hmundang ih a thlengtu pawlin a dik tin tanpi in tuannak thu ah lairam hlumtu pawl tuanvo, sumpai le\nthilri lam ah hmundang ih a thlengtu pawlin taw nawn in tuanvo lak sehla a tha ka ti. Hmundang le nunphung dang lakih kan thlen hnu cuih\nnunphung ih nuaicihmi ruahnak thawn cutin ti uh kan lo bawm ti phun hi cu tuahlo sehla a tha bik. Lairam thansonak dingah cun tuah ding tulmi pawlhi Lairam hlumtu pawlin an thei tuk. An tuansuak theinak dingah ruahnnak hnakin thilri thawn bwm sehla Lairam cu a kilkip in a thango ko ding.\n30). Sile calai lam ahkir sal sehla, Calai sungah thusuh awknak hi a thupi tin na ruat maw? Interview hi ziang a si ih ziang tin interview tuah tikah kan tim tuah aw ding? Interview tuahdaan in sim thei pei maw?\nInterview hi calai hnatuannak sungah a thupi zet. Atu kan san hi media a cak tuk. Media ahcun interview hi lohtheihlo pakhat a si. Interview timi cu mipahnih biakawknak ihsin a dang mipakhat or casiar tu hnenah thuhla tha theihter khi a si. A san cu mi pakhat ih ruatnak hi ca a nganlo ahcun theihthei a si lo. Cu tikah cangantu, thusuttu (interview tuahtu) mipakhat ih ruatnak hi mipi hrangah thatnak tampi a nei ding tin a ruah tikah a sut. A ruahnak phorhsuak thluh in a sut. Cuih a suhmi kha lungkimnak lakin mipi hnenah ca thawn a suah. Cucu interview cu a si. Interview tuah tikah theih tulmi cu na suh ding mi hnen ah lungkimnak na ngah ta ding. Na suh ding tikah amaih remcaang a tinak hmun le tikcuu na khiakcia ding.\nNa suh dingmi thu pawl khi suhmi, suttu, le mipi hrangah thatnak a petu lawng na sut ding. Cun, interview suttu tha sinak dingah cun theih dingmi thu pali a um. 1) Ngainak lam (Hna fim) ah a cakmi si a tul. 2) Na duhmi a simmi kha pehzom awkter thei a tul. 3) Na thu suhmi pawl khi pakhat le pakhat a pehzom awk vivol a tul. 4) Na thusuhmi in na suhmi kha a ruahnak a hnaihnok omi thusuhnak a si a tul. Interview ih thusuh daan hi phunnga lai a um. 1) Open-ended question an tiih na suhmi thu hi a letsal tikah suhbeet dingmi cem ko ih suhmi thusuhnak a si lo ding. Suhbeet dingmi thu a phorhbeettu thusuhnak a si. 2) Loading question an ti ih cucu a lettu thinlung sungah sutlo khalle amah ten a sim duhmi sim beet thei dingih thusuhnak a si. 3) Answered question a si ih cucu letter duhmi let thei dingah a phi malte simcia nak ihsin suhmi thsuhnak a si. 4) Inquiry question a si ih cucu hniksaknak telh phhih suhmi thusuhnak a si. 5) Prompt question a si ih hril dingmi pekih thusuhnak a si. Na theihcia mi thu an si khalle theidaan kha fiang na suhmi a si ruangah amaih a letmi kha thupi sawn in ret aw la thusuhtu than a si dingih thusuhnak than a suah thei ding.\n31). Kawl tong ih yahthah sapay an timi calai hi a than a ti maw?\nCalai timi cu yahthah a si ko cu teh. A tul maw ti ih suh awk ding a si lo. A tul tuk. Laimi in yahthah calai kan sunsk lonak cu atu\ntiangih kan suahmi calai cu biaknaklam calai lawng a si hrih cu teh. Curuangah Laimi in yahthah sapay hi cali tha ah kan ruat thei lo.\nHoklak calai phun in sualpeng zetin kan retnak a si. Calai sungah kan lut thei taktak hrih lo ruangah yahthah sapay hi calai tha h kan ruah\nthei hrihlo mi a si men. Kanngan tam ih kan suah tam ahcun calai lam ah kan pi tling vivo dingih a thawtnak kan thei leh vivo ding.\n32) Kan theihtulmi Calai ethics khal mallai in hlawm ve hrih aw!\nA si ngai calai thu kan sim rero nan calai hnatuannak ih a thupi bikmi calai ethic thu kan hngilh zik ual. Calai cu a nung ringringmi a si. Mi pakhat ih sinak (a ngantu) le lungput khal fiang zetin mipi hnenih a tlang autu a si. Curuangah ethic tin kan sim ahcun cangantu ih lungput le nunzia khi a si. Ca kan nganmi hi ziang tluk a that hmanah a ngatu nun a hlawhsam tuk ahcun a calai a nung thei lo ding. Calai ethic timi cu calai kha nung le mawi, duhnung ko ih a dinpitu, cangan tu ih nuncan, a nganmi ca ih mawinak kha a si. Hrial dingmi thu pawl an si ko. Midang a hmuhsuam in a relsia lo ding. Amah le mah a khaisang aw tuk lo ding. Phuahcop le thuphan a si lo ding. Mi dang ih ngan ciami kha amaih nganmi vekin a ngan lo ding. A ngan khalle … a zo ih nganmi, ziang cabu sungah .. tin thaten a tar lang ding. Cucu calai ih a mawinak bik calai ethic a si.\n33) Thuthang ca lam hi calai hnatuannak ah ziangthlukin a thupi? In simfiang in thuthanga lakdaan tla in sim hram aw!\nThuthang ca hi calai hnatuannak lawngah silo nitin nunnak hrangah a thupi ve ngaingai. Thuthang ca rori hnah tampi nganin nitin zem a si\nmi hin calai dinhmun ziangthluk a fekter timi cu a langter ko ih a thupit daan cu sim a tul in ka ruat lo. Mirang in NEWS an ti ih cucu-\nN= North, E= East, W= West, S= South an ti. A sullam cu leitlun nisuah, nitlak, saklam thlanglam hmunkip ih itin a cangmi thuhla thar\npawl tinak a si. Cuih a cangmi thusia thutha hmuahhmuah minung nunnak thawn then a theihlo. Theih tam ahcun fimnak le thansonak a si ih theih mal ahcun a tlai aw vivo. Curuangah thuthang ca hi a thu pi tuk. Ziang tin kan lak ding ti ahcun zo pawl (who), ziang tikah (when),\nziang a cang (what), khui tawk ah (where), ziangtin a cang (how) timi pawl kha lak in a tawi, a fiang, a famkim, theih ol, theihhiarnak tel\ndingih ngan ding a si. Thuthang cu thuthang a si ruangah thuthang vekin ngan ding a si.\n34) Cule magazine pakhat tuah thei dingah ziang tin timlam a tul?\nMagazine sinak pawl cu kan theih tlangpi vek a si ko. A thu pi bik micu ziang hrangah kan suah (purpose), ziang thatnak a pe ding\n(benifit), mipi hnenah ziang si sim duhmi kan nei (sharing), ziang tin kan tuah ding (format), ziang ca pawl ka telh ding (issue), ziangtin\nkan suah ding (monthly, quarterly tivek), hmailam tumtahmi (long-term vison) hi pawl hi felten ruah le tuahcia ahcun magazine cu a nung vivo ding. Hi vekin ih suahlo mi magazine hi a thi cingcing. Magazine suah tikah a tlun ih ka simmi pawl ruatcia ciamciam ih suah ahcun pumcawm awknak tiang a suah thei.\n35) Cun, mi pakhat in committee kim ih tel vivo hi teh a than a ti maw?\nKeimaih bulpak ih thuruah daan ahcun atu kan san ahcun mah le thiam zawng te ci ah mi fim thiam tampi kan nei zo ruangah mi pakhat ih\npawlkom tin ih vat el vivo hi cu kan san in a duh nawn lo tin ka ruat. Hlan deuh cathiam kan neihmal caan lai ih mi pakhat in an vet el kim\nvivo hman ziangti tha. Atu kan san ahcun pakhat le pakhat rinsan awknak lungput thawn mah le ti theinak zawn cio ah tel in telve maimai\nih zaing cuca ti suah thei ve lo ih tel ve maimai hi cu uar nawn lo sehla a tha bik. Ca poh in voikhat cu compute thu ziang hman a theilo\nupa pakhat cu computer tawlrel tu committee ah an telh. Computer ih ca an ngan rero mi a zoh ih file thar a on mi kha a hmuh tikah “Atu ih na tuah mi kha hardware a si maw” tin a sut ih a suttu hnakin keimah lamlam ka ning a zak tuk. Cuvek san sungih um kan si ruangah tel kim\nhnakin telnak hmun ah thahnem si zuam hi a tha bik ko ka ti.\n36) Siar tlak ca ngan thei dingin ziang tin zuam a tul?\nA ngaingai ahcun siar tlak ca, siar tlak lo ca tin then ding a um lemlo. Kan nganmi ca pawl hi a siartu pawlih tul lai can leh tulmi\nthawn a mil awk lo ruangah a si sawn. Na ngan mi ca hi nikhat khat ah maw, caankhat khat ah maw, mi pakhat khat in maw a tul zet can a um leh thotho ding. Siar tlak tlak lo ti si sawn loin kan tulmi a si hrihlo, a kim hrihlo ruangah a si. Cu hnak cu cabu tha taktak kan suah\ntheinak dingah: 1) Ca tam nawn siar a tul. 2) Atu can ih a cangmi thuhla a simfiang theitu a si ding. 3) Mipi ih an tulmi mi a bawm\ntheitu a si ding. 4) Na ronmi ca kha mi tampi ih an theihmi le an duhmi cangantu pawlih nganmi a si ding. 5) Mi relsiatnak a si lomi ti\npawl hi cabu tha pakhat a suah theinak le cabu pakhat ih tahfung phunkhat a si.\n37) Sim duh mi na neih lai le…\nSim duhmi ka neihmi cu ziang hman ka silo nan media lam ih a cak zetmi\nCT in interview in tuah ih ka lungawi ngaingai. CT hi mipi fimvaarnak\nhrangah thangso vivo hram seh tin ka saduh thah le lungawinak ka sim\nduh. Ka lungawi tuk\n38) Ziangtin kan lo contact thei ding?\nIn contract duhle…. Mail cun. phun.h.awi@gmail.com ,\nOffice: Phun Hram Awi\nPublishing and Distribution Unit\nLiterature and Publication Department\nNo. 143. Minye Kyawswa Road, Lanmadaw Township\nInn: N0. 599, Mah Mah Oo Street\nICA President Salai Ni Li Lian Interview\nSayapa na simmi cu siar manhla fukfo khawp mai.\nHivek calai mi kan rak lo nei ih lungawi um.\nCambari tlawng kan kai lai ah hivekin calai na paih ti ka rak lo thei dah lo.\nNa thuhla ka siar ih lungawi tuk,Pathian in na rawngbawlnak ah lo hmang vivo seh.\nChinland Rose says:\non March 17, 2012 at 7:19 am\nUpat mi Saya Awi,\nNa interview siar cu calai misapawl hrangah a thahnem hleice tuk.\nNa sannak hi a famkim fawn.. zirtlak le hminsintlak lawnglawng an si.\nKeimah hrimhrim ka rak hlawkpi tuk.\nNa theih mi le na ruahnak pawl in rak hlawm theu aw maw.\nKa lungawi tuk.\nMai Chin Nun Mawi says:\non March 17, 2012 at 2:02 pm\nUpatmi Sayapa, na hmatawnnak siar cu mi mit ka ti vang duh nasa. Thazang khal ka ngan zet. Bawipa’n a lo hman cia zo bangin hmailam caan khalah Bawipa’n lo hmang vivo hramseh.\nSalai Ayete says:\non March 18, 2012 at 2:03 pm\nFimnak tampi ka ngah!!\nThusuttu CT le Thusangtu Saya Awi\non March 23, 2012 at 1:01 pm\nSaya Pa Awi…;\nngai na um ruahro ual. Calai lamah “PA” dinhmun na si zo ih ka lungawi ngai ngai. Calai ih i hruaitu na si ih ka lo hngilh thei lonak rel ding tampi a um. ZBC Golden Jubilee lai kha ka mang bik.\nThusuh thiam hminthang CT pawlih thusuhnak 38 rori na let ttha thluh cu a mak ka ti, na tawk riai si. Zuam sin sin aw……….. Camkhat lai ih Van member………….


CNDF ‘Tuini Kahawknak Thuhla’ (November 17) – Meifar\nCNDF ‘Tuini Kahawknak Thuhla’ (November 17)\nChin National Organization: “Mani sun kahawknak ih mipi humhimtu hriamkaibu pawl a simi; CNDF le PDF (Kalay) komin kulhbetmi ralhrang SAC kuthnuai ralkap pawl cu CNDF, CDF (KKG) le PDF (Kalay) pawl ṭangkhawmin tuini ah nahzi pakhat sung hrawng an kapih SAC ralkap lam in a malbik mi (10) leng an thi a si.\nRalhrang SAC ralkap pawl thi hlo le hriamtuar an tam zet ruangah bawmtu ding ralkap tam zet an ko-aw ih, ziangvek caan khalah kahawknak suak bet thei ringring dinhmun a si ruangah ral kahawknak kiangkap ih a ummi mipi pawl ralringte’n feh sukso cio dingah kan lo theihter a si”.\nKalay-PDF le Zomi-PDF In Tahan Ih Ralkap Sakhan An Kap


THEOLOGICAL EFFECT - Chinland Today Media\nSeptember 30, 2010 6:48 am·2 comments\nMirang tong hi kan sang lo thei lo, thiamnak lam ih tah ding ahcun in theitu lek a kiang naiih um dahtu cun in hnihsan ko ding. Hmansehla, ka ca ngan duhsannak in a neh deuh ruang sawn ah siin ka thei, ka sang ve theu. Ka hmel theih pakhat cun, “American” tiin America khi sim theu. Ram sim duhnak a si ahcun, ‘America’ vun ti ding a si nan, hitin i ruah theu, “Ka thei lo a si ce lo, hmansehla kan Lai tongih ka rel ahcun, American ka ti ding, cumi cu kan tongah kan la lut sawn ding ih, mirang simaw, tong dangih kan sim le rel ahcun, America kan ti ve mai ding… kan tong cun American a si” tiah hni huahho phah, thungai mitmeng si fawn siin i sim theu. A dik tiin lu ka sut pi lo nan, a cang thei mai ding tiah ka ruat rero. Mirang tong ka rel ve duhnak ah ka rak ngan tam sual man zik si… kei theu len, tar lam tit a fam cu, in theithiam uh law.\nKan ram ah, zirnak tha ngaingai kan nei lo, kan nei thei nawn lo ti sehla, thuphan per zutzo cu kan si zik lo!!! Curuangah, mirang thiam duh le buaih duhah tiin Bible tlawng kan pan ciamco. Thealogical student hi santhar mino ahcun kan tam sawn lo ding maw? tiih ruattu an um khalah dem theih an silo mai thei. Cumi cu a tha lo tiin ka sim lo… hmansehla a effect (rahsuah/hrinsuah) mi hi kan ruat cio dah ko ding ka zum, kei cun ka mi bang lo zawn a si vekin, ka ruahnak, ka ruahdan a dang, beiseinak in pek rualrualin, ‘Pang (If) timi hi in ti thuanawptu silo hram sehla ka duh.\nKa ruah pakhatnak cun, tui kan ram dinhmun ah kan ruat tello thei lo. Tlawng a tam hung tam deuhdeuh, saya an tam deuhdeuh, pastor an tam deuhdeuh ih, tuannak ding a mal fawn ruangah, pawl kekkuai a tul!!! Tlawng bangawi kai le zir silonak cun, pawm dang a bangaw thei lo, mai buaih kan ruataw lo thei lo, curuangah, kan thenawk vivo a tul!!! Pawm dan le, si duhnak in hmun a co kauh tuk ruangah, Hnam feeling luh a tul!!! Cumi cun in ti fiak deuhdeuh, Christianity maw Socialism kan si, ti hman ruat nawn lo in, theology kan zirmi cun in ret!!! Pom dan bangaw lo tuk siri cun Sakhuanak dang tiang ah in hruai!!!\nMiphun in kekkuai ter ti tiang hmanih sim ngamtu an um ka zum. Si e, thil cu a se zawng ih kan ruah rualrualin, a khatlam kan ruah a tul. Cumi thawn pehparih, ka rel duhmi cu, kei cun mi rel le sim mi ka theih a si lo, ka lungsung puak/taang sung suak a siih, rel duh mi le khih duhmi minung ka rello. Ngan sau ka tum zet nan, ka sim duhmi ngaingai sawn ka hngilh pangah…\nKa ruah pahnihnak cu Hmailam hrang ah a tha zawng ih rah a suah thei ka beisei. Church History vun rel sehla, a hram thoknak a si cu ka ti ngam lo nan, 1517 ih Martin Luther in ‘The Ninety-Five Theses’ timi ca a suah le European Religious War timi ti cemtu 1648 ih Treaty of Westphalia thawn pehpar khalin, a rak siatnak cu Corruption ruangah a si. Humanism ihsin Protestanism ah, thu dangdang rel bet ka tum lo. An sual, an tha ka ti lo. Germany lenglam ih an buai thoknak khal rel ka tum lo. Rak buai lo sehla, Politician hnuaiah maw kan um dingih, Religiuos hruaitu kut hnuaiah??? Cumi khal a tha ka ti bik lo. Ruahnak hrangih ka ngan tel mi an si.\nKa sim duhbik mi cu, Theological Effect tiih thupi ka tar mi khin, kan ram a rem sal thei kemmaw? Kan sakhuanak lawng kan effect ter pang kem? Kan culture, believe lawng a thleng ban pang kemmaw? Thla a tem zik nan, nonawn an um lai tiah ka thumaw ko. George Whitefield cun Sept. 14,1740 ahkhan a pal dahlo mi leilung pal in, Anglican mi in a tum ruang khal silo ih an pulpit hman a siannak cun, England ram pumpi a tuah tha thei. 1741-1742 cu England ram hrangah sim bet tullo ih kum pawimawh ah a hung cang ta riai!!!\nCumi cu a si ‘Theological Effect’ dik ka ti mi. Kan ram zir sang, Theology sangsang thiam, pawl hi tang khawm sehla, minung pakhat ih thangphawknak in rampi hmailam lamzin a khihhmuh thei ahcun, kan ramah Theological Student kan um si!!! Khuanu malza sawmnak hmangin kan zir theh ta cheng cu, “Let there be Theological Efecct, that can change the Country, Culture, Believe” tiin kan au khawm suak mai lo ding sawm? Secular zir dingah kan ram in in pe lo ta ceng cu, kan Theology zir hmang tal hin, kekkuai lam bawh loin, remthat hna kan tuan tlang khawm thei lo ding sawm… tiah ka sawmaw duh a si.\nVoksa Faknak (Caw Ngia) Nak\nAmerica ih Lai Fala Pawl Tla\nKa Online Fala kha!\non September 30, 2010 at 7:11 am\nMi menmen lo na si. Na article ka siar ih, hman ka ti zet. Laimi pawl, kan Theology zirmi hi thathnem phahnak ah kan hmang lo maw si ti hi ka rak ruah ve theu mi si. Pawl thenawknak doctrine hmuh fiangnak ruangah then aw vulvo si seh la cu, kan thansoh phah men ding nan.\nHi pawl tla hi ruat se\n– Bible tlawng kai ruangah calling ngah lo in, Pathian hnatuan tum lo ding.\n– Quality nei mi theology Bible tlawng ah zirh ding.\n– Bible tlawng in Sumopai hawl lo ding.. cu lo khal tampi lai… rak ruat cio uh si.\non September 30, 2010 at 3:47 pm\nTheological Effect ti hi ‘Ecological balance’ tin ka hun siar sual leh pek cu teh !\nSi, Falam Lai tawng a thrangsonak hrangah mirang tawng le hnam dang tawng kan hman mi te te hi kan Lai tawng sungah kan khum thiam a thupi zet. Hnam dang tawng kan hman mi pawl kan tawng sungah kan khum thiam dan ih zirin kan Lai tawng hi a lian vivo thei a si.\nHnam dang tawng kan hman mi hun ti tikah cui hnam dang tawng kan hman mi cun kan tawngah sullam a neih ve a tulin ka rut. Tahthimnakah, Laksawng ( Kawl tawng ih Let-saung, Mi Uk (Kawl tawng ih Myo Ukh) ti pawl hi kan tawng vekah kan hmang ih a tha zet. Asinan, ram hming ngelcel kan tawng ih hun khum luh tum cu kan tawngah a sul lam len a um fawn si lo, Aih loks..kei buaihbo Pa hi tawng thu ka relnak ah Hniangsinpa bangin ka ngan tum mi ka nghilh zik te…\nHniangsinpa ruatnak le ruahmi pawl hi a dik zet tin ka ruat ih asinan a ca hi phuhrungaw deuh ih ngan a bang ka ti zet, ka duh hnakin a ngan naa lo ti lo cu hun kommen ding khal a um lo. A ngan mi hi a dik zet mi thil pawl tulai kan sansung ih a cang rero mi kan kiangkap naite ih hmuh theih ring ring ih thil cangmi an si. Kan ramah Secular zirnak a that loh ruangah Laimi tam sawn cu Bible tlawng lamah zirnak kan peh ih a thatnak tampi a um. Cui rual ah Bible tlawng zir suak thar piangin doctrine thar an hmu suak vivo ih cui an doctrine hmuh suah lak cu finkhawm tu lam hnakin thek darh lam doctrine a si fawn zel ruangah tui din hmun kan thleng a si bik.\nLaimi pawl cu Tingtang(Guiter) pakhat kan neih cun Kohhran din kan man cu a si bik hi. Kohhran din buai ruangah tui san ah cun sungkua sungkua in kohhran kan nei ih, a tlangtluan/Peng deuhin Kohhran kan nei ih, a ci/phun hnam deuhin kohhran kan nei ih Pathian rawng bawl man lovin member hawl ah kan buai ih kan tlangtluan/peng khuapi an si len kan kohhran si dingah kan ruat aw. Tui san ah cun Pathian kohhran si nawn lovin Falam kohhran lawngte kan si thlang e. Kan miphun thransohnak dawn kham tu lakah Kohhran/pawl a tam tuk hi a si tin Pu Piangte ih ngan kha a dik zet a si. Beram(mee) hruang khat sung ih nuam zet ih um kha kan Theologian (not all) pawlin hruang hnih/thum ah in then darh thluh a si bik. Hruang suak thar thar cu Theology dik bik ah an sim vivo fawn.\nBible hi cang khat lawng si men seh la a tha ding nan !!! Cu len doctrine phun phun a um lo ding ih kan zapiten doctrine pakhat ah lungrual zetin kan um ding. Cangkhat lawng a si cun a thlun khal a nuam ding ka zum. Laimi hrangah a tha leh zual bik ding ….hehehe. Khat lam rel cun, Kan Bible tawngta pawl hi kan ram ti nuam tu le ti mawi tu an si. Biakinn phun phun tampi um tla hi kan ram ti mawi tu an si ve tho tho ko tin ka ruat…..


Chin ralkap pawl mah le mah an kapaw nak san relfiang - Falam Online Media\nMarch 25, Thantlang peng, Ngaphai khua ah Chin ralkap CDF – Mara le Maraland Defense Force(MDF) ralkap pawl an doaw ih hriam tuar an um hlei ah mithi khal um in, atu ca kan ngan tiang khalah an kapaw lai tiah theih a si.\nAn kapaw thok dan cu a hnuailam bangtukin Chinland Defense Force – Mara in thu an suah.\n“Maraland Defense Force(MDF) cun 2022, 25 March zaanlam ah CDF – Mara hrambunnak hmun ah mitam ralthuam famkim thawn sakhaan lak dingin hmunram an ra nor.”\n“CDF – Mara hmunram a si mi Ngaphai khua ih CDF ralkap le khuanu khuapa sim than hmasa loin, hriamhrei ralthuam le ralkap thazaang famkim thawn hmunram an nor mi kham an si ruangah MDF lam in meithal kap ṭhihawknak in siseh, khawmi mino pawl Tlawnginn ah pungkhawm terin meithal voi tamzet an hmet puak ih CDF – Mara ralkap pawl an kap that.”\n“Cumi boruak ah CDF – Mara lam ihsin ralkap pakhat kan sung ih, hriam tuar 2 an um. Curuangah CDF – Mara lam khalin kan kap ve ih atu thu kan suah tiangah kahdonak a sosang zet lai” tiah Chinland Defense Force – Mara in thu an suah ih nunnak liamtu le hriamtuartu innsang rualin CDF – Mara in an tuarpi ve thu an tarlang.\nEdit : Maraland Defense Force (MDF) le CDF Mara an kap aw thu ah Mara Administrative Territorial Council Headquarters ihsin a tanglam bangtukin thu an suah ve…\nSiarbet : Mara hriamkai pawlkom 2 an kapaw ih CDF ralkap 1 nunnak liam\nTuni, March 25 ah Maraland Defense Force & Mara Army (MDF) le CDF Mara an kapaw ih CDF ralkap Salai Pawpaw Mahein nunnak a liam tiah theih a si.\nZiang ruangah an kapaw ti cu thu felfai a suak hrih lo nan, MDF ralkap pawl in Thantlang Peng, Ngaphai khua ih CDF Mara umnak an va kap ruangah kaphnih doawknak a suak tiah an sim.\nThuthang pholangtu The Hakha Post cun “Doawknak ih nunnak liam Salai Pawpaw Mahein cu Palik CDM luttu a si. Kapawknak hi tuni March 25 ah a si ih mipakhat a thi ti lawng kan thei hrih” tiah an tarlang.\nDoawknak ah nunnak liam tiih tarlangmi Salai Pawpaw Mahein\nMaraland Defense Force cu Mara Army le CDF-Mara komkhawm ih dinmi a si ih, cumi ih tel duh lo pawl cu CDF-Mara ti`n a hran ten an um.\nCDF-Mara cu Chinram SAC ralhraang dodan olsam deuh dingih ralkapbu komkhawmmi CJDC sungtel an si.\n← Mara hriamkai pawlkom 2 an kapaw ih CDF ralkap 1 nunnak liam\nNuam men ih to mi Ceet par ihsin Kum 14 mi a tla that →\nRalhraang kut tuar in rinsantlak Chin pacangṭha nunnak liam\nFalam ah Chin Traditional Food Center on Puai Tuah Ding


Ttihphan nei lo Raalphaw - Chinland Today Media\nNovember 25, 2012 12:31 am·0 comments\nBible Siar Ding: Saam 3:1-8\nMaw Bawipa, Nang cu ka himnak phaw na si ih,\nttihphannak ihsin i hum ringirng.\n– Saam 3:3, 6\nNa nunnak sungah mi pakhatkhat in raal vekin a lo zohtu an um dah maw? Hnattuannak ih hotu (supervisor) in na thilthiamnak a lo hringhro ruangah thinhar in na um maw? asilole innhnen vengpa thintawizet thawn mawttaw retnak (carpark) hmun thuhla ruangah thin hnaihnok in the na um maw? Na thin a lo hnaihnoktu hi na innsungsang mi sungin tla an si pang maw?\nCuvek milai cu a phunphun in kan lehrul (respond) thei. Zianghman ngaihsak loin kan umsan (ignore) thei, asilole hmundang ah tthawn hlo ding ti’n kan ruahsan thei. Hmaiton in kan relpi (confront) thei ih buainak um lo dingin kan tuah thei. An thinhennak daiter dingin kan tlon (appease) thei ih an duhkhungtuk lo dingin tla kan ruahsan thei.\nBible in lamzin dang pakhat in khihhmuh. Bawipa cu ttihphannak ihsin in luater theitu a si ti thei fiang in, “Ziangti’n Pathian in himi pa/nu thawn kan pehtlaih awknak hi thluasuah ah a canter ding?” ti’n thla kan cam thei. Pathian cun hmun dang ihsin kan zir thei lomi fimnak kha hih pehtlaihnak siava ihsin tla in zirh thei men. Culole cumi ihsin Amah naihsinnak le midang tla Amai’ hnenih hruailut theinak caan ttha ah a canter thei a si.\nPathian cu kan raalphaw a si ahcun ziangvek raal khal ttih ding a um lo.\nBawipa Pathian, ka raal pawl rem te’n lehrul thei dingin i bawm aw. Nangmai’ humhim mi ka sinak ah rinngamnak in neihter aw.\nMi pakhatkhat in ka raal ah a tuah aw maw? Pathian cu ka raalphaw a si ti ka theih fiangnak in cumi nu/pa thawn kan pehtlaih awknak kha remcaang ko in ka thlengh thei maw?


Pawngsual hmang misual cu an Til Mu siat sak ding – Prime Minister Imran Khan | Falam Online Media\nSeptember 16, 2020 September 16, 2020 Ni Hnem Sung\t0 Comments\nPakistan Prime Minister Imran Khan cun numi pawngsual hmang le kum kim lo nauhak hmuhsuam/pawngsual hmang pawl cu an Til mu siatsak sehla a ṭha ding ti`n hmaton thusutnak an nei nakah a sim.\n92 News channel ih Hard Talk Pakistan hmaton thusutnak an nei nak ah a sim mi a siih hih thu thawn pehpar in Pakistan cozahpi le ṭuanvo nei pawl thawn kan ronaw lai a ti.\n92 News host Moeed Pirzada in “kan rampi hnin ter tu pawngsual hmang misual dantat danding ziangtin na ruat” ti`n a sut ih PM Imran Khan cun “mi pawngsual hmang le kum kim lo nauhak hmuhsuam/pawngsual hmang cu mipi hmai ih thlai that rori ka duh.”\nAsinan cuvek dantatnak cu Leitlun ram ṭhenkhat in an duh lo. An duh lo cing ih kan hman thotho ahcun siipuaizi partner European Union in, in hnong thei ih kan ram tlaksiatnak ah a cang phah thluh ding. Curuangah hivek misual pawl cu ne ta ah tuah thei nawn lo dingin, Siidawt lole surgery nak thawn an Til mu siatsak sehla ṭha ding” a ti.\nPakistan ram ah pawngsual thubuai nei an tam vivo ih kan dung zerh sung khalah Lahore ih um numi pakhat cu lamziin lailak ah a motor a siat ih a tuah tuding a hngak rero lai ah mi pahnih in an pawngsual ih a thilri neih mi hmuahhmuah an long thluh. (AFP)\n← Ni 12 mi Naute cu An vulh mi Uico in a Keu That\nKei cun Aung San Suu Kyi ka thlun ding – Dr. Run Bik →


Na Tleunak Langter Aw - Chinland Today Media\nNa Tleunak Langter Aw\nJuly 28, 2010 11:52 pm·0 comments\nThuthangttha hi ka zahpi hrimhrim lo: ziangahtile a zumtu hmuahhmuah rundamnak an ngahnak dingah Pathian ih huham a si. – Rom 1:16\n– Saam 49-50\n– Rom 1\nChicago White Sox ih base ball leknak hmun ah Detroit Tigers team pawl thapek ka duhzet. An lehnak hmun feh dingah Tigers T-Shirt angki cu uar-awzet in ka hruk. Asinan khua a siktuk ruangah ka team angki parin angki hlum ka hruk thuah saal. Curuangah U.S Cellular Field pawl in khuilam thapetu a si ti in thei lo. Zohman in Tigers ttantu ti in thei lo. Nazi 3 sung ruahpi in lek thei loin a kham hnu ah lehnak cu an thok saal ih ka angki leng ka hlit hnu lawngah ka ttanmi team pawl tha ka pek thei saal ih ka ttanmi a lang vuarvi.\nPaul cu ttanmi fiangzet in a nei. Rom khua ih zumtu pawl hnenah “Thuthangttha hi ka zahpi hrimhrim lo (Rom 1: 16), thuthangttha cu Pathian in Amah zumtu hmuahhmuah a rundam ti a si,” a ti. Ziangahtile Jesuh in a nunnak le a tumtahnak hmuh theih in a thlengh sak. Jesuh thu a sim ih a zirh, a nunnak zate pek in Jesuh hrangah a nung (Tirhthlah 9).\nRom khua ih zumtu pawl khal midang in Jesuh ttantu an si ti an thei ttheh. Paul in, “Nan zumnak cu leitlun pumpi ah a thang ttheh a si” (Rom 1:8) a ti. Jesuh hrangih na ttuannak cu mi zapi ih theih a si maw? –Anne Centas\nPathian in a thimnak lei tlun ah a lo ret,\nJesuh tleunak tleuter dingah;\nAtu thudik zirh in,\nKan tleunak tthate’n kilkhawi uhsi! – D. De Haan\nJesuh hrangah rinsan tlak kan sinak cu,\nkan nunnak in langter uhsi!\nAmah Cu A Tawk Famkim\nPathian ah Sun ti a Um lo\nMi Hmuh Lo Hnattuantu


Pu Rual Than Khum (ICA-CEO) Malaysia Tlawnnak - Chinland Today Media\nAugust 14, 2012 3:50 am·1 comment\nKuala Lumpur: Institute of Chin Affairs (ICA) ih Chief Executive Officer(CEO) Pu Steven Rual Than Khum cu Malaysia ih um Chin mi beunak hawlpawl (Asylum & Refugee) vehvaih ding ah August 03,2012 a um nak ram Australia ram ihsin a pok suak.\nMalaysia a thlen tik ah Church pastor le FRO ih tuanvo neitu le hruaitu dangdang pawl thawn a can neih sun hlung hlai zet in a hmang thu don a si. Malaysia a cam sung ah Chin mi beunak hawl pawl tongletsaktu zung lam tuanvo neitu-32, hnamtin hruaitu palai pawl,kawhhran hruaitu upa pawl thawn Myanmar Education Center (MEC) ah ICA fehpi dan le hmalak dan pawl simfiang nak a nei ih ramsung um tuanvo nei pawl khal in an harsatnak pawl burkhawm nak an nei.\nSteven Rual Than Khum (CEO) cun Malaysia a rat nak hi ICA thu sim ding siloin Chin mi beunak halw pawl vehvaih ding hi lungthlitum a si thu simfiang nak a nei hnu lawng ah ICA hnatuan nak pawl simnak anei thu don a si. FRO ih tuanvo neitu pawl khal an lungawi thu le hitivek in kan Chin mi sung ihsin mipi vakvai pawl in hngilh siang loin vehvaihtu an nei ruangah an lungawi thu pholang nak a nei.\nAugust 05, 2012 (Sunday) zing khal ah Lai Christian Fellowship (LCF) ah Pathian thuthang simnak caan tha a nei ih khawmtu mipi pawl mithmai ah lungawinak thinlung a khat hmuh theih a si thu don a si. Pu Rual Than Khum lawng siloin ICA ih Board of Directors Pu Thawm Mang le Pi Cheery Zahau khal Europe ram ih um Chin mi pawl vehvaihnak an rak nei zo ti thu khal theih bet a si. Culawng hman si hrih loin Canada ih um Chin mi pawl khal cu ICA senior consultant Rev. Hre Mang le Pu Tuan Ling Thang (BD) thawn thazang peknak le mipi thawn hmaiton nak an nei zo ti thu khal theibet a si.\nTheihtha: Kan Chin mipi nunkhawsatdan ruatkhawm dingin rinsanmi mino, upa pawl cu Canada, Australia, Europe, Thailand le USA ram pawl ihsin ra suakkhawm in Indianapolis khawlipi ah May 4-6, 2012 ni thum sung “Global Chin Affairs Conference” tuah a si.\nCumi Conference ra kaitu zapi lungkimnak in lungrual thathote’n Institute of Chin Affairs (ICA) timi pawlkompi din suah a si. Himi pawlkom ah 1988 tlawngta hlun le hmun dangdang ih rinsanmi mino upa pawl tla an tel. ICA hi US cozah khalah official in register tuahzomi asiih, US Employer Identifiction Number (EIN) le Bank Account pawl khal felfaiten a neizo asi. Thuhla famkim theibet duh hrangah http://www.chinaffairs.org/ ah famkimzet in zohfel nak neih theih a si.\non August 14, 2012 at 12:24 pm\nPathian in ICA cu hruaitu tthattha hmang in kan Chinmi le rampi hrangah hmang sinsin hram seh….ICA a dinnak thla 3, 4 lai lawng a si hrih nan, a hnattuan mi le a rah suahmi hi mang bangza a si. Mipi kan hnangam….ICA nun khua sau hram seh!!!!


S.KOREA OLYMPICS AH IVANKA TRUMP TEL DING – Times Of Chinland\nFebruary 9, 2018 admin1 Uncategorized 0\nAmerican President Donald Trump ih fanu Ivanka Trump cu S.Korea ram pyeongchang ih tuah mi Winter Olympics kharnak khawmnak ah American ram aiawh in a telpi ding a si tiah theih a si.Hi Winter olympics netnak puai cu February ni 25 ah tuah a si ding.President Trump cun a fanu Ivanka Trump cu Rampi aiawh ih feh dingah a thlah mi a si.Hi Winter Olympic puai onnak cu tlawngkai ni 5 mani ah tuah a si ih American VP Mike Pence in a telpi a si.\nCutin Trump cun a fanu cu kharnak puai ih telpi dingin a thlabet mi kha a si.Business lam ih hminthang Ivanka Trump cun a pai hnatuan tampi a bawm theu ti si.Hivek dinhmun a si ruangah Ivanka Trump cu politics lam ah luh vivo a tum a si ko ding tiah tampi cun an zum.Hmanseh tuitum S.Korea a feh ding cu can reilote lawng cam ih kirsal ding a si.\n2014 kum President Obama sanlai ah Russia ih neih bangaw(Same sex) khamnak cu tihrim in Sochi Olympics puai ah Skate hminthang Brian Boitano le Billie Kean king cu an rak thlah.Ivanka cu a pasal ruangah tuvek ih a telnak khal a si men thei.Trump tei sungkua in ziangvek tumtahnak an nei timi cu thlir ding um thil a si tiah thuthang cun an tarlang.\nAUNGBALI NGAH IH FALA IHPINAK AH SUMPAI HMANG


Chin Nonawn Calai Pawlkom (Delhi) Meeting Kai - Chinland Today Media\nChin Nonawn Calai Pawlkom (Delhi) Meeting Kai\nSeptember 6, 2010 1:04 pm·15 comments\nMani 5 September 2010 zanlam nazi 3:30 ah Chin Nonawn Calai Pawlkom (Delhi) pawl cu an cabu suahmi “Kuakuai Aanka” thlirsalnak le sumpai dinhmun pawl zohfelnak an nei.\nNew Delhi ih an suahmi “Kuakuai Aanka” cu ziangtlukin mipi in an duh timi pawl vengtin ihsi report tawi an pek theh hnuah an sumpai dinhmun pawl khal zohfelnak an nei bet.\nCabu zuartupawl ih sim daanvek asile, vengtin ih an cabu zuarmi pawl cu “mitthep karah in leisak theh” tiin an sim.\n“Nan cabu suahmi a tha ih siar khal a nuam zet” tiin vengtin ihsin thu an dawnmi simrel khawmnak an nei cio.\nSalai Lal Nei Mang cun an Kuakuai group mail tuahmi a hmuhdaan le tuah that ding dang a um mi pawl a sim.\nSalai Van Ram Eng khalin Chinmi calai phurtu cu upapawl lawng siloin nonawnpawl ih phur ding mi a tam sawn thu a sim.\nMeeting kaitu mi 12 pawl cun an cabu suahmi copy tam deuh ih tuah ding ah an rel cat ih hmun dang dang ih kuat ding khalin thuthluknak an tuah bet.\nCun, sungtel duh pawl hrang tel theih ringring asi thu khal a thar in relsalnak an nei.\nAn meeting cemnak lam ahcun December thla ah biazai vial cabu pakhat ih suah ding in an lungkim thu an record.\nNew Delhi Chin mipi hrang calai tam sinsin suah ding tumtahnak thawn an meeting an cem ter.\nThuken: Kan kut ken, kan calai\nzaniat(Pu Geneva) says:\non September 6, 2010 at 5:38 pm\nkan Zaniat youth Organation cu ziang tik hman ah in tluk thei cuang lo ding kan nih cu International level in kan cang ding, kan mawi sin sin ding,kan sang sin sin ding Zaniat Mina pawl kom.\non September 8, 2010 at 5:41 pm\nTul lo deuh vin ka hun rawlh aw ve hnik ke. Hi vek comment hi ka hmu mal deuh ruangah a si. Cun, CT Cokidar pawl hi an thiam ka ti nak pakhat cu comment tu in frank deuh ih a comment theinak an tuah hi tha ka ti zet.\nPu Geneva hi thu suh duh pakhat te ka nei ih in sim thei a si len cu ka lungawi zet ding. Zaniat cu Chin miphun an si tho ko lo maw? An si ah cun International level lawng si lo van ram deng tiang hman sang sin sin dingih zuam dingin Chin Nonawn Calai Pawlkom(Delhi) khal hin an lo duhsak ka zum. Keitla thinlung ngai ten ka lo duhsak Chin hmin ti mawi tu tho tho a si.\nKa rual Papum(Delhi) in Laimi/Chin cu Thingkung pakhat vek kan si ih Thingkung cu a hram tampi a cak len a kung khal a hnget vekin Tlang tluan te te kan cak len Chin khal a hnget dingih a cak sin sin ding tinak a si ko. Asinan, pakhat le pakhat a tha lo le sual zawng ih zuam awk nak cun a hrampi a nget tir ih siat ralnak a si a rak ti dah.\nSalai Khu Lian Hmung says:\non September 8, 2010 at 6:32 pm\nDear zaniat(Pu Geneva),\nA hmaisa in Zaniat youth Organation a um le um lo hman kan theilo. Ba rawh zatlo minung zaniat pawl hi maw….\n“kan nih cu International level in kan cang ding” na timi hi Zaniat level in na ti nak a si pei cu ti aw…\n“Kan sang sin sin ding Zaniat Mina pawl kom”….Mino tiaw la a mawi deuh nan Minaa pawl na ti betbet…Minaa pawl cu an cak lo deuh ding tinak a si pei cu ti aw…Ka pu Geneva…\nCT pawl zangfahten himi pa Salai Geneva ih cangan mi kha moderate rak tuah nawn hlah uh tiah zangfah ka lo dil. Mi bang lo a si ding.\nHimi lawng asilo.\non September 8, 2010 at 7:30 pm\nUk te…Zaniat (Pu Geneve) kha Papum a si ka tinak a si lo.\nPapum said …”Ka rual Papum(Delhi) in Laimi/Chin cu Thingkung pakhat vek kan si ih Thingkung cu a hram tampi a cak len a kung khal a hnget vekin Tlang tluan te te kan cak len Chin khal a hnget dingih a cak sin sin ding tinak a si ko. Asinan, pakhat le pakhat a tha lo le sual zawng ih zuam awk nak cun a hrampi a nget tir ih siat ralnak a si a rak ti dah”….a ti vekin Lai mi sungah Tlang/Peng te te kan cak len Chin kan cak ding/ hnget ding a ti ti kha ka sim tuh sawn mi a si. ( Papum in Utluangi (Jacob) tei inn ih thu in rak ruahmi kha a dik e ti ka mang suak ti thu ka ngan duhnak sawn a si)\nHi vekih free discussion nak neih hi a tha. Hrek khat in hmin lem an hmang ding ih a hrek in mai hmin ngai an hmang ding. Zo vek ih comment-nak khal moderate-sak ding a si lovi, delete sak ding khal a si lo. Original te a ngan tu duh dan vek khan post ding a si. Leitlun media nan zauh a si len mi tam tak cun Articel ‘heading’ an zauh ih an siar thuak thuk ih an siar le zauh fiang mi sawn cu “comment’ nak hi a si. Ziangah ti len ‘public view’ theihnak a siih cu cu public interest theihnak a si cih. Exp; Yahoo ih news hi zauh sin uhla comment nak hi a news hnak sawnin ‘knowledge’ um tla a tam sawn. Cu vekin leilung tlun news ah comment nak um lo cu a um lo ti thei tluk a si.\nCu hnak cun, CT Chief Editor hin nan post ding “news or articel’ hi mal lai check ta ula CT hin hi hnak hin quility a nei deuh deuh sawn ka lo duh sak. Asinan, sawi sel duh hrangah cun sawi sel ding um lo ti cu a um lo nan ‘dik lo’ lutuk hi rak ngan sual pang a um thei ruangah…..CT Cawkidar pawl nan pek awknak a ropi nasa….\nRam Lian Thang says:\non September 9, 2010 at 1:30 pm\nDelhi lam Calai hrang teimak suah tu pawl nan ti tha tu, mah leh umnak hmun cio in kan calai hrangah tan lak cio hi a thupi zet.\nzaniat(Pu Geneva) ti aw pa hi zo ha a si ti theih a va cak um ve. Zaniat Calai cu Falam peng sung hman ah an mah Zaniat lawng ih hman mi a si lo maw ziang tin International leve ti vek a sal burhbo.\nButlak ti li vate sungah a tla ih ka umnak a kau bik tin a au rero, A umnak ti dai a kang ih a leng a suak cu a umnak hnak ih kau a hmuh ih a ning zak sal an ti bang in. A fiak zawng tuk ih kan mah zaniat ti vek sim phuatpho can a si nawn lo.\nA comment pek sir a nuam nasa. hahahahahhahaha\non September 9, 2010 at 2:40 pm\nPu Geneva ih Zaniat Mina pawl kom a ti mi kha ka mang a bang deuh ee.Mina pawl kom ih international level cang ding cun ho tu dingah teh Mina lak ih a cak vak bik hril a tul kei cu ti au.Cun ‘ ziang tik hman ah in tluk thei cuang lo ding ” ti mi kha teh na zuamnak cu a tha ko nan zo ha na zuam mi?Laimi/ Kawlmi /Leitlun mi nung hmuah2 ha na zuam? Um har phen ah ka run ti ti ve men ho khaw.\non September 9, 2010 at 4:29 pm\nsalai zanait (ek geneva)\nzanait tih hi ziang asi ti ka thei dah lo nan\ntucu ka thei ngah asi .salai zanait par ah lung awi nak\ntam pi ka nei.ct i commet hi ka rak sial dah lo nan\ntu tum cu salai zanait i ngan mi ka sial ngah i nihsuak ka ti\nlutuk ruang ah asi .ek geneva in rk ngai thiam aw mw\ntu tum cu… Comment ropi zet kan ngah si maw.. CT ah hi vek in an comment aw theu ti ka rak thei lo nan.. Respected Pu Geneva zar ah ka rak thei ngah ve ih ka lungawi nasa.. Respected ka ti duh nakcu.. na tum tah nak kha atha na sa.. Asi nan Zaniat unau nan sang ih International ih nan cang vaih thei ding cu.. ka lungawi zet .an lungawi cio ding ka zum..ziang ah ti le Chin mi lak ah ka tel ve ruangah asi..Chin mi na duh dawt asilen chin mi phun sung ih cangvak tu pawl hi vek in rak sawi sel nawn hlah zang fah ka lo dil…..Chin nonawn clai pawl kawm in thla cam nak in kan lo bawm ding… lungrual acu zo… Zaniat mina pawl kawm sangsin hram seh…. tin in thla za ka cam…..Peace Be With You….\nzaniat(Pu Geneva) ih comment pek mi cu a va mak ve, Thansohnak a tam lo nasa ding. A mai diriam in a comment ih a tha ve ko. A kau zawng ih thu ruah thiam hi thinlung a hahdam.\nDaniel lalramthar says:\non September 11, 2010 at 12:14 am\nKei tla tul lo piin ka rak in rawlh ve ding Zaniat (pu Geneva) comment ka rak siar ve ih ka khaw ruah a ti tam na sa, Chin Nonawn Calai Pawlkawm ( Delhi ) pawl ih cang vaih nak pawl ka rak thlir ve theu, mi eng tei zawng ,mi huat zawngih leh phun leh hnam zawngih an thil tuah hi ka thei hrih lo, kei cun an cang vaih nak le an thil tuah mi pawl hi ka upat zet ih ka cawi sang law2, CT sung tuan pawl tla ka upat zet zoh thim tlak an si rori.\nKei tla 2002 to 2010 tiang CSU ah CEC in ka tuan DBCF(Y)kum7,CRC,CYC,Office,org,etc ah ka rak tuan theu kan lai mi cu kai lawn(step) sang kan kai le in dir tla duh tu an tam kan kai sang sinsin le in dir thla duh tu an tam sinsin cu ruang ah CNCP(D) dung tawlh lo vin hmai ah ke kar vivo sawn uh Hi mi pawl nan din pekih ka lo comment kha nan cing lai maw? zuam sin sin sawn uh.\nCNCP(D) a lo duh sak tu\nCANADA ih sin\non September 12, 2010 at 10:58 am\nA lung awi um nasa.kan ni ChinNonawnCalaiPawlkom pawl hin bulpak le mi pawlkom ti buai hi ka tum lo.A si nan hi ti vek ih in rak hupphurh tu nan um hi kan cangvaih nak ah kan thang so kan hlawhtling tin ka hmu ka lung a awi nasa.Kei CNCP(D) sung tel pakhat sinak in ka ttang sinsin ding ti lo sim ka duh.Neita khal ah hi ti vek in in hupphurh in comment thu ka theih tin te in a let a let in ka ttang sinsin ding ti lo sim ka duh.\npp thanzam says:\non September 18, 2010 at 8:15 am\nhi na comment mi hi duhsak nak thawn asi ka ring ih hmai lam ah hi ai zuam sinsin duh nak le anthei tawk ih tan an lak vivo thei nak ding ih fui nak in kei cun ka hmu ih atha ka ti zet,CNCP khal in tan lak nak ah an hman pha ding ti khal ka bei sei sawisel nak hi do tu le dawn tu silo in bawm tu ah an hmang thiam ding ti cu ka bei sei nasa,,,,na duh sak nak hi asung lawi ka ti.\nasi nan duhsak nak tello tong kam asi ah cun niangzah thlak zet le mual pho thlak zet ah asuak ding.ziang ah ti le kan mah tuamhlawm tu le bom tu Doctor rel siat thawn a bang.hlawh man nei cuan c lo chin mi hrang ah ti ih caantha le thiam nak le ziang kim can huam ih in tuan sak rero tu cuti kan ti asi ah cun kan hmaikhua cu a va pit zit ve kei cun lei tlun khal ih nung tlak ah ka ruat awlo…\nsinan cuvek thin lung thwn nati na ti lo ruanga ah…..a lung awi um nasa\ntaktak ah cun kan nih zahau,sim,ngawn,zangiat,tlaisun,len te tp…hi fahlam ih hram kan si zohman fahlam cuang bik ti a um lo kan za tin mi bang aw kan si chin miphun ti mawi ter tu son kan si……\non September 18, 2010 at 11:15 am\nChin Nonawn Calai Pawlkom Delhi ( CNCP (D ) ) In tumtahmi cu kan chin tawng le Kan chin ca a thanso sinsinnak ding ah le Kan chin miphun in ca kan duh sinsin theinak dingih tan lak a si. Pawlkomnak ti buai zawng le dokal zawng in a feh lo. Kan nunphung le kan calai khaisan, kan chin ca in ca thatha nei ding hi a tumtah mi a si.\non September 21, 2010 at 1:47 pm\nekhai!kan kan comment ngan mi pawl cu siar a nuam in mit a va la em!\nkalungawi ngaingai,kan Chin Nonawn Calai Pawlkom hi a tha titu le a duhtu kan si cio a bang ih kalungawi nasa,kan Chin mi hi leitlun ram kip ah kan um nan\nkan calai le kan nunphung fingkhawitu kan si kha thei aw sehla a tha ko ding ka zum..kan calai a feh a silen kan miphun kan tthangso tinak a si.ramdang ah um hmansehla kan calai te kan siar thei theu hi a man hla ka ti bik mi asi.\nChin Nonawn Calai Pawlkom (new delhi)ih hotu pawl thu kalo cah duh mi pakhat aum,relsiat nak a phun phun nan tong ding nan hmailam hrangah kan miphun le kan calai a tthansonak ding hokhaw..\nlungawinak tampi thawn\nsalai mitthli says:\non September 24, 2010 at 10:44 am\npu Geneva cun comment tu a ti tam nasa. Alungawi um. A comment dan khal le International ko lo sawm. A tih hrim ih ngan maw, a thinlung ngai saw ti cu a mah lawng in a thei aw ding ih siar pek ah cun thin a thawng duh nasa. Zangiat lawng maw chin mi tih pangnak si. Tui tum vek ih comment tam hi ct ah ka hmu hrih lo. Pu Gnva khal tui hnu le cu a mawi deuh ih comment dan tla ruat hmai sa in chin mi phun hrang tha hnem ding zawng in comment dan kan zir tlang kei uh.


Zarhte zingih hngahnak Bung 2, T 3 | VCTH\nHome » Pursum » Zarhte zingih hngahnak Bung 2, T 3\nBy vcth on May 21, 2010.\nPa milain tong dingin ka tim aw. Ka pa hman a thinheng ve nasa, nauhak a zuamtai, nauhak pawl ih right a pahbal a tiih a phun a tlok. Ka pa cun nazi 1 pia 25 tal na ngah lo ahcun cawl mei aw in ti.\nZinglam nazi 8:00 ah Mike te inn cu ka thleng. Mike’h pa cun, ‘to aw, na caan thleng ding hngak aw,’ tiah in ti. Cun a zungkhan sungah a lut. A zungkhan cu zung tla a bang lo. A fate, a hlun, ol lo ti si ko.\nKiangkap ka cuan, Mike ka hmu lo. Malte cu ka mang a bang. Ka kap ah cu hmaisabik zarh ih ka hmu mi nupi nu kha a to. In hnihsan, kei tla mal lai cu ka hnihsan ve.\nMinutes 45 a liam zo. In ko hrih lo. Ka kap ih nupi nu tla a ṭhehnak Minutes 30 lai asi zo. Midang pawl tla an feh ṭheh zo. Zohman an um nawn lo. Hawaiian zing nitleu mawi ah an mi lengkhan thim sungah cu kei mah lawng ka tang. A zungkhan sungah hna a ṭuan rero ti ka thei, phone a biak aw tla ka thei. Ka um le um lo ti theh a thei nawn maw? Zianghman ah in siar lo rengreng. Ka thin cu a heng sinsin.\nNetabikah, 9:00 am ah, a zungkhan ihsin malte a rak suak ih a kut in ra aw tiah in kut in zap.\nPa milain cun “thlahlawh ka lo ṭhan lo len na cawl tum silo maw?” tiah in sut. “Si ee, na ṭong vekin zianghman na tauh lo, sumpai hawl dan ka lo zirh ding in ti, zirh lamlam, na duh tawkin in sor men. Ka baseball hman tanta in hna ka ṭuan. Mi pawl ih an ti vek ngaingai na si, mi depde, hrokhrol le duhham. Hi ti na si ruangah na hnen ih hnaṭuan zohman an peih lo,” tin mitthli haal ruahro in ka sim. Kum 9 nauhak in upa pacang hmai ih thusim cu ol lo nasa. Ka ṭih ka khur phah nan, zin dang a um nawn lo tin ka ruat ih netabik ah ka puak ve ta.\nPa milian cu a tohkheng ah vor aw phah in, ‘um, na tawk pam. Thlakhat hman kim hlan ah ka staff dang pawl vek na si thlang.” “Ziang ee?” ziang a ṭong ti ka thei thiam lo. “Hi ti ih in hrem rero hnakin cu ṭhaten in zirh sawn men ding na sinan,” tiah ka ti. “Ka lo zirh rero ko,” tiah dimten in ti.\nThinheng zetin “ziangsi in zirh, zianghman. Hna ka ṭuan hnu in voikhat hman in biak dah hrih lo. Pia 10 nazi 1, huh cozah hnen ka lo sim le human right buar tertu tin ṭaza an lo cuai ding.”\n“Wow, na thil cu ka hnen ih hna a rak ṭuan dahtu ka ban ter mi maw, an mahte bang mi pawl vek na si thlang. Khah si le ziangruangah zianghman ka lo zirh lo tiah na ti thei?” “Voikhat hman in biak dah lo mi cu ziangtin in zirh tin ka ti thei ding.”\nPa milian cun, “zirhnak ti hi cafung le cahnah thawn zirh aw lawngah zirhnak a si maw?” “Si ko lo maw” tin ka let.\nPa milian cun, “hi hi tlawng ih an lo zirh dan a si. Nunnak ih mi a zirh dan cu cutin a silo, nunnak hi in zirhtu saza ṭhabik cu a si. Caan tampi ah nannak cu a ṭong tam lem lo, asinan na dunglam in a lo tul. Na dunglam in ‘tho aw, tho aw’ thil lo zirh ding ka nei a lo ti.”\nZiang a ti duhsan ti ka theithiam lo. Hi pa hi ziangsi a tlok rero tiah keimah ten ka thinlung sung ten ka sut aw. Pa milian cu a ṭong a peh. “Nunnak ih a lo zirhnak ah na ti ṭha a si ahcun na hmailam khua a tluang ding. Na zir thiam lo ahcun nunnak in tu vekin a lo tul rero ding. Minung phunhnih an um. Mihret cu an nunnak ih tulnak kha an tuar rero men. Mihrek cu an thinheng ih an tul ve sal. Ziangtin an tul sal tile, an hnaṭuan, an boss te, an nupi le pasal cu pawl parah lungkim lo in an tlok an ciar.”\nZiangsi a duhsan!\n“Nunnak in kan zaten in tul ṭheh. Mihrek cu a sung an khan. A hrek in a let , an do sal. Mimal tak lawngin fimnak an zir ngah. Nunnak ih tulnak kha lungawi ten an cohlang.”\nPa milian cu a tho, rem a ṭul zo mi, zaanthing hlun zet thawn tuah mi a sangkate cu a khar. “Ka simmi na theithiam a sile fimnak na ngah ding, cuhlei ah milian le nun nuam mi mino na si fawn ding. Ka simmi na theithiam lo a sile na nunnak cu tlok cia ringring, hnaṭuan ṭha lo, boss ṭha lo cutin na caan a cem ding.”\nPa milian cu a thusim ka ngai ṭha le ṭha lo ti in zoh. A mit le ka mit an tong aw dukdi. A mit ka zoh in duhsaknak tumpi thawn thu i sim ti ka thei. Cun tawkfang kan zoh aw in ka mit ka phial. Si, a dik. In zirh aw tiah keimah in ka dil. Tu ka mawhthluk sal. A ṭong a peh sal.\n“Zuamnak, tumtahnak nei lo mi na si ahcu nunnak ih a lo tul tinten cawl, baang le sungkhan na duh ding.”\n“Ka hnen ah hnaṭuan tu 150 leng lo ka nei. Zohman in sumpai hawl daan in zirh aw in ti dah lo. Nang le Mike hi a pakhatnak ih sumpai hawl dan in zirh aw in ti tu nan si. Ka staff pawl cu ka hnen ah hnaṭuan rank kai ding le lahkhah ṭhan ding lawng in dil. Nan ziangtin sumpai kan hawl ding, pursum fimthaimnak ziang a si ti zohman in in sut dah lo. An nunnak cu peisa thlahlawh mal te hrangah a cem men.”\n“Mike in sumpai hawl daan na zir duh ti in sim tikah a tak nunnak (practical life) tawn a nai aw bik ih zirh aw thei ding in khua ka khang. Curuangah pia 10 lawng ka lo peknak a si.”\n“Nazi pakhat pia 10 in ziang zirnak si ka ngah?” “Hlawh man a mah tuk, mi ṭha lo na si” ti pawl… “ha.. ha..ha.” Pa milian cu hni phah in a ṭong a peh.\n“Khah le, thleng awnak ti hi a thupi nasa. Keimah hi thubuai (piahtana) a si tin na ruat ah cu kan nunnak i thleng ter a ṭul. Cu vekin nangmah le nangmah piahtana na si tin a ruat aw le cu na thleng aw a ṭul. Cule cui thleng awnak in zirnak na ngah ding, cun na fim deuhdeuh ding. Theih ol ding in ka lo sim ding.”\n“Na piahtana ruangah in mawh thluk hlah aw.” “Nan, nazi pakhat pia 10 lawng in pe si”\n“Na hlawhman a mah mi cu ka buainak a si lo, nangmai piahtana a si. Khah le, hi vek tik cu caan na ton tinten keimah hi piahtana ka si tin a thinlung sungah ret ringring aw.”\nKa rak timtuah aw vekin ka duhmi hmuahhmuah cu ka sim ve, “ziangkhal lole, thlahlawh in ṭhan lole hi hnak ih upatnak ka ngah lo ahcun ka bang si ko.”\n“Tha ee, mi zaanran pawl, mi tampi hi tin an rak si dah cio. Cun an cawl, bang. Hnaṭuan dang an hawl, thlahlawh sang deuh an hawl. Lahkhah sang deuh an ngah le an piahtana a reh ding an ruat. A taktak ah cu a rak si cuang lemlo.”\n“Si le ziang in an piahtana a reh ter thei ding?” “Um, hnisiamsi ten hih a mal zet mi nazi pakhat ih pia 10 lungawi ten co hlawng hi a si. Mi tampi thlahlawh mal tin an phun ih an to men. Nan mi hrek cu a mal mi thlahawlh an ngah ti an thei, an nunnak hrangah a diah lo ti an thei, hnaṭuan dang an ṭuan bet. An zuam sinsin. A malmi hlawhman tla an hlon cuang lo an cohlang.”\nA kutzung in a lu a tok ih, “hihi hmang aw,” in ti. Na thluak hmang aw ti ai a si pei cu. Hih a thusim mi hi mizaran le pa farah hnen ih ka theih dahlo mi an si. Hi a ruahnak ruangah si ding Hawaii ih milian bik pakhat ih a can theinak. Asinan pa farah cu a nun sung sumpai hlawhsam in a caan a cem. Hih an ruahnak in an nun sung hmauhhmauh a dang lam ter.\nCucu kan zirh awnak in zirnak 1 nak a si.


WEST BANK AH ISREAL PAKHAT THAH A SI – Times Of Chinland\nIsreal ram west Bank Juda pawl umnak hmunah February ni 5 ni ah Palestine mi pakhat nam thawn buainak a tuah ruangah Isreal mi pakhat a thi.Himi hi Judah pawl umnak Ariel Khawpi ih cang mi si in nam ih dawhlai hmutu ralkap pakhat cun mawtaw thawn dawi in a va kap tiah theih a si.Hmansehla buainak tuahtu pa cu a tlanhlo man ih tuah an hawl rero lai.\nAriel khawpi uktu(Major)cun,”Hi mithattu an zate hrangah lehrulnak cu hihi a si ding.Petertava,Raranana le a dang Isreal khawpi pawl ah mi thattu pawl umnak hmun cu lonsak vivo in Isreal cun thu neihnak a lak vivo ding a si.Cucu lehrulnak a si”tiah a sim.Isreal PM Benjamin Netanyahu cun,”Runsuahnak hotu thawn kan be aw.Hi Ariel khawpi lamzin sawm ih thahawknak ah hriamhma tuartu cu a thih thu in sim.A thitu ih tanta mi innsang hnenah ka tuarpinak khal ka simzo.Isreal ralkap le police pawl cun misual cu an hawl rero lai a si”tiah a sim.\n1967 ramsung ralpi hnuah Isreal cun Ni suahnak Jerusalem cu an laksak ih Palestine pawl cun Ni suahnak Jerusalem cu anmai khawpi ih tuah an tum ringring.Isreal khal cun Jerusalem khawpi pakhat cu a dangdang te ih then a theih lo mi khawpi a si tiah an tang ringring.


Rawl Khawm Tikcu Hngak - Chinland Today Media\nRawl Khawm Tikcu Hngak\nFebruary 23, 2009 3:34 am·0 comments\nSiar: Mark 4:26-29\nHmaisabik ah hnah no an suak, cuih hnu ah an vui ih a netabik ah a fang a um,…faang- ah caan a cut ruangah faang-ahnak hmun ah faang cu a at. – Mark 4:28-29\nKumkhat Sung Baibal:– Mipum. 7-8 – Marka 4:21-41\nRawl khawm daan a sual maw timi cabu sungah James Engle le Wilbert Norton in Jesuh cu i Rundamtu a si tiin zumnak thawn cohlan hlanah lungthlengnak a dotdot a um zia a langter.\nPumpak ciar ih tettikhannak kan theih tikah zumnak timi cu hmakhat te ah a ra cang tiah kan ruat men thei. A ngaingai ahcun thleng awknak taktak an neih hlan a dunglam caan reipi ihsin thlaraulam thuhla saupi an nei cia ttheu. Thuthangtha ruah thuknak caan an neih taa a ttul. Cumi pawl hrangah Jesuh Khrih hnenih rat cu karbak pakhat kal khi a si.\nPianthar thu hi Lo-thlawh daan thawn a bang aw. Jesuh ih thutthimnak pakhat ah, zumnak cu faang vekih tthang vingvo dingin tikcu caan laak a ttulzia a sim. Thuthangtha kan cohlan daan cu thlaici kho vek a si. Hmaisabik ah a hnah a suak, cu hnu ah an par ih cuih hnu ah thlaici mu a hung suak, cule a netabik ah thlaici khawmnak caan a ra thleng (Mark 4:28-29).\nMi tampi cu thleng awknak an neih hlanah Thuthangtha thei thuk dingin zirnak tikcu caan tampi an ttul ruangah an zumnak ziangtluk a si ti theihthiam sak a ttul. Cutivek caan ah thlaraulam thu theih duhnak thinlung neihter ding le thlacam sak in faang khawm caan hngak ding a si.\nKhui ah na feh rero ti na ruat dah maw?\nHih leitlun na nunnak a cem tikah;\nThlaici na tuh reromi pawl,\nKumkhua daih in an rah ding maw?\nThlaici kan tuh, Pathian in thlai rawl khawm ding a suahter.\nThaw Thawt Loin


Falam Chin: Faithful to All His Promises - Truth78\nFalam Chin: Faithful to All His Promises\nHimi form hi phih awla zir ding mipawl man loin na download thei ding.\nPlease complete this form and you will be able to download Faithful to All His Promises in Falam Chin for free.\nZir ding mipawl download aw: A Thuthiamkam parah a Rinum\nTruth78 thuhla in theihter in zir ding mi a thar Falam Chin tla in theihter aw. / Sign me up to receive emails about Truth78 updates and new resources available in Falam Chin.


Sunday Sun Ah Karen PDF Pawlin Ralkap 40 An That – Meifar\nSunday Sun Ah Karen PDF Pawlin Ralkap 40 An That\nTuisun May 23 sunday sun ah Karenni People’s Defense Force (PDF) pawlin an ramsung ih um thuneihnak latu ralkap 40 hrawng an kap that. Sunday zinglam ah ralkap in mipi um men an kap ciamco ih pahnih hliam an tuar ih inn ṭhenkhat khal an siatsuah.\nCuruangah Karenni People’s Defense Force (PDF) pawl cu an um men thei nawn lo ih sun hrawngah Moe Bye khua sungih ralkap/palik pawl cu an va kap ciamco ih ralkap 15 an kap that ih 4 an kai.\nHliamtuar bese zetzet khal an um ih an sakhan khal an urkang sak, ralkap pawl ih meithal le ralthuam tam zet an laksak. Moe Bye khua sungih an doawknak ah PDF lam tlangval kum 27 mi a thi ih 5 in hliam an tuar.\nMipi hriamkai pakhat in “Ralkap pawlin khuasung mipi pawl an hmuhsuam tuk ruangah kan um men thei nawn lo ih kan kap. Mino tam zetin daiten lamzawhnak ruangah in kai ih in that ding aiin thih le thih tin kan do sawn ve ding. Martyrs kan tuar sawn ding an ti” tin Irrawaddy thuthang hnenah a sim.\nLoikaw-Demoso lamzin ah ralkap pawl an rak bawh ih an doaw ciamco sal, zanlam ih an kahawknak ah ralkap lam 24 an thi bet.\nTu’ah Loikaw lamzin kiangkap hrawng ah an um lai, hmun dang ih um ralkap pawl khal Loikaw lam pan in an poksuak ti theih a si. Doawknak nasa zet a thleng vivo thei. March thla ihsin Chinram, Sagaing, Magwe le Mandalay mipi pawlin ralkap pawl an rak do rero zo, tu’ah Karen mipi pawl khalin an do ve thlang.\nRalkap In Thantlang Mino Hnenah “Kannih Cun Kapaw Loin Daiten Um Kan Duh” An Ti\nRaltlan Camp Ih Fala Pawngsualtu An Kai


Thinzar Wint Kyaw ih pawhte ka fawp duh titu nauhak pakhat; VIDEO - Buannel News\nThinzar Wint Kyaw ih pawhte ka fawp duh titu nauhak pakhat; VIDEO\nDecember 19, 2018 Buannel News COLLECTION, HOT NEWS, Latest 0\nTufang kan Chin media siseh Myanmar media tiangin social media parih laar emem, Myanmar model Thinzar Wint Kyaw ih thuhla cu kan theih ṭheh cio bangin, zalen takih nuncan le zukawk uar zettu a si ih, a zukawk mipawl ah bawli hruk lo tivek deuh hlir in a zukawk ṭheu. Mipi tampi ih sawisel a hlawh rualrual in mi ṭhen in an rak uar vethung.\nMyanmar model Thinzar Wint Kyaw hi tuihlan ihsin model hmelṭha le ruangrai ṭha milaar cia a rak si nan, kan dung naite ih bawli hrukloin a pawhte hmur langkhawp ih mipi lak a suak nak ihsin nasa sinsin in a laar ih “The most sexist Myanmar model” ti tiang an rak ko hial a si. Miṭhen cun a tlangval thawn an ṭhenawk hnu ihsin a luar tuk cuang tiah an sim.\nThinzar Wint Kyaw ih ceiawk danpawl thawn pehpar in, (film an tuah menmi cu a si ko) nauhak pakhat cun “ka nu ih pawhte a fate tuk, Thinzar Wint Kyaw ih pawhte cu a tumpi, ka fawp duh” tiah a ti tariai. An tuahdante hi an thiam ve nasa, nauhak pakhat cu tlawng ihsin a ra tlungih, a Pai’ hnen ah,\n“Ka pa hitawk tlawng ah ka kai paih nawnlo a ti, a Pa cun, mangbang nawn in fapa khui tawk tlawngah so na kai duh? Tiah a sut, a fapa cun Nulepa neilo (mi-bah-meh) tlawngah ka kai duh a ti” a Pa cun mangbang zetih fapa tui’ na tlawngkainak cu tlawng tha a sisi, Nulepa neilo tlawngih kai cu ziangruangah so na duh? A ti tikah a fapa cun “Farah tlawng ahcun Thinzar Wint Kyaw a ra ṭheu si” tiah a sawn, a pa cun Thinzar Wint Kyaw cu ziangruangah so na duh a tiih, “a pawhte ka fawp duh a ti, a Pa in na Nu in pawhte a lo fawpter ko ual a tiih a fapa cun, Nunui pawhte cu a fate tuk, Thinzar Wint Kyaw ih pawhte cu a tumpi” a ti daih men male.\nVideo rak zoh aw le; 😛 😛 😛 😛\nVideo a lang theilo pang asile, screen parah hmet awla a ra langcih mei ding.\nAung La Nsang vs Ken Hasegawa 2 a reihlan ah kan thlir lehsal ding


Hnam Hlo Theithiam Daan Ding Step 10 - Chinland Today Media\nHnam Hlo Theithiam Daan Ding Step 10\nJune 22, 2013 3:02 am·0 comments\nStep 1: Na tappi ṭong hnakin, midang ṭong na hmang uar sawn ding. Cule, thusuhnak na tawng phahphah ding. Nang hi, ṭong tampi na thiam ih nan mai ṭong ngaingai hi ziang a si, an lo ti ding. Miṭhen cun, an ṭong na hman tamsawn ruangah anmah miphun ah an lo ruat ding.\nStep 2: Ṭong tampi thiam cu, a sualnak a um lo timi thupi keng tahratin na tawivak thlang ding. Ṭong tampi na thiammi lak ihsin na rualpi tamsawn ih hmanmi ṭong na hmang cih thlang ding. Cule, nan ṭong ih ṭong ding cu rem na ti nawn lo ding.\nStep 3: An ṭong na thiam. A nganlam khalah an mahvek tlukin na thiam ding. Cutin, anmah lakah anmah vekin na um ding. Anmah miphun ah an lo pomrem cuarco thlang ding. Nang khalin kei cu a pahnih in ka ceem thei ko tiah na cohlang hrethro thlang ding.\nStep 4: Na tappi ṭongih mibiak hnakin, midang ṭong ih mibiak a rem na ti sawn ding. Cule, na rualpipawl khal nan ṭong ih na biak hnakin an ṭong ih na biak tikah ngaihsak na hlawh deuh ruangah nan ṭong cu nuam tete in na thlah ding.\nStep 5: Mirang ṭong cu vanram ṭong ah na ruat betbet dingih kan Chin ṭong cun a daih lo tiah thu na sim tinte’n Mirang ṭong na bet phahphah fawn ding. Asinan, na ṭong hmunthum ih ṭhen hmun hnih cu Mirang ṭong na rak hmang ding. Cucu uar vekah na ruat sawn ding.\nStep 6: Cule, senpi, unau le nan khawpi sungkhat pawlin nan ṭong ngaingai in an lo be ding. Asinan, na hnih lamlam a suak ding. Nan ṭong kha na hmang tam nawnlo ruangah a mawi nati thei nawn lo ding. Na kaa in a suak rem thei nawn lo ding. Cule, milakih vawn ṭong dingah na zahpi thlang ding.\nStep 7: Lai hla/Chin hla pawl hnakin miphun dang pawlih hla khin a lo hnem thei sawn tiah na ruat aw thlang ding. Kan Chin hlapawl sawisel na thok ding. Na thuamhnaw hruk khal na theih lo karah na rak thlengaw ṭheh thlang ding.\nStep 8: Na rualpi hlun pawl, inn lamih na taan ta mi pawl na zahpi ding. An cangvaihdaan a tenau tuk na ti thok ding. Miphun dang pawlih cangvaih dan, thuamhnaw hruk daan le hawiher daan cu na ngaisang sinsin ding. Na miphun ih nungphung neihmi ah na diriam thei nawnlo ding.\nStep 9: Nangmah te in le na kirsal thiam nawn lo ding. Nun a lo simtu piang na ralah na tuah vivo ding. Miphun dang pawl hnen lamlamah zual na va ko ding. Na hmakhua a pit vivo ti khal na ruat thiam cuang fawnlo ding.\nStep 10: Na sinak na ruat phah men thei. Asinan tu khalah “Hnam hlo” ka si ti na thei aw duh cuang lo ding. Nangmah hi, nunsim theih lo mai thu lawng duh pawl na rak si bet ding. Na fim laklawh fawn. Na miphun sinak thei in kirsal awla tampi Chinhmi na tuung ding thei ding ti khal na ruat baan hrimhrim nawnlo ding. Na paihlonak in a lo hnuk neh sawn ding.\nBet: Hi, natnak cu natnak dang vek siloin thinlung sungah “Duhlonak” le “Tlawmlaknak” in a khat. Atlangpi thu in kum 5-10 hnu ah a lang. Kum 15-25 rak tuar pawl cu an dam khawsuak lo. Dam lam hnakin thihpi hman an nuam sawn.\nFala le Tlangval, Nupi le Pasal |henawknak ( 4 )


KAWLRAM DINHMUN KHAIKHAWM JAN 2016 - Hre Mang\nKAWLRAM DINHMUN KHAIKHAWM JAN 2016\nKAWLRAM RALKAP LE RAMPI THLENG AWKNAK\nHre Mang, Ph.D.\nTulai kawlram dinhmun khaikhawm, tawi. Jan 13, 2016.\nKawlram uknak a thleng ngaingai pei maw? Ralkap cozah in NDL hnenah thuneihnak an pe taktak pei maw? Kawlrampi ziangtluk tiang a thleng aw dingih mipi in ziangvek tiang ruahsan ding kan nei? Ziangvek in mipi lam in teh rampi thleng awknak ding hrangah tuanvo kan nei? Tivek pawl thusuhnak hi ka suhsohnak ah in suttu an um hnuai hni theu. Tawiten tulai dinhmun khaikhawmnak kan zoh hnik pei.\nRalkap pawlin 78% nehnak cotu 59% parliament ah seat co tu hnenah ram uknak thuneihnak a ap taktak pei maw? A ap ding asile 1990 lai vek si loin ziangthu ruangah asi pei?\n1990 vek siloin 2015 cu Kawl Ralkap hruaitu pawl dinhmun tampi a dang zo. 1990 lai ahcun Ralkap pawlin NLD hnenah thuneihnak rak pe sehla anmai dinhmun a dirthawm, harsatnak tampi an tawng thei. Rampi Dindan le Danbu in ralkap pawl humhimnak a tel lo, Ralkap pawl hrangah parliament ah reservation an nei lo, an lennak sumpai pawl black money pawl Burma market ah legal money ah an can ter hrih lo. 2015 ahchun rampi 2008 constitution in ralkap pawl cu hril loin 25% seat parliament ah an pek cia. Rampi constitution rem dingin 75% hnakih tam lungkimnak in rem theih asi. Curuangah ralkap pawl lungkimpinak tel loin kawlram constitution rem theih lo dingin constitution sungah ngan khum cia asi. Cui hlei ah ralkap in department thupi pathum, defense, home, le borders affairs minister pawl cu tuanvo a pek ding fawn. 2015 hril awk hnu ahcun zo party in cozah lalnak an lak ih thuneihnak an nei khal asile Constitution in ralkap pawl hrangah harsatnak thlenter lo dingin kilhim awknak an tuah cia zo. Curuangah a tu ih a ding suak dingmi cozah cu demoracy ngaingai asilo ih ralkap le mipi hriltlinmi kawp aw mi cozah asi hrih ding. Ziangvek party an lal khal asile ralkap pawl lungkimpinak tel loin rampi thleng awknak pumhlum ngaingai tuah theih asilo ding.\nCun sumpai thu lam zoh asile 1990 lai vek si loin ralkap lu-ban pawlin an sumpai neihmi pawl cu market sungah cangvai thei in tampi an tuah zo tikah Kawlram pumpi sungah tangka tekleng tampi cu ralkap mihlun, lu-ban pawl sumpai asi ti theih asi. A tui hlanah a rak um dah lo mi milian mibur malte (elite class) ti ding khawp in ram pumpi business market sumpai tekleng pawl cu ralkap hrihram pawl sumpai an si ti thei nak a um. Ram pumpi ziangkim kilkip in thlir tikah parliament thuneihnak cu ralkap pawl in hriltlinmi party hnenah thuneihnak a pek hmanah an kutsungah thuneihnak tampi a um hrih thotho tinak asi. Cozah department hnatuan lukai tampi cu ralkap mihlun pawl milesa tampi an si hrih lai fawn. Ramsung lennak sumpai tekleng tampi cu ralkap hlun le anmai lamtang milai pawl kutsungah a cangvai rero mi asi. An hram a hnget in an tanhmun an khuar tha tuk zo. Curuangah anmai dinhmun hnaihnok thei lo cin thuneihnak cu mipi hriltlinmi cozah kutah an ap dingmi asi.\nLeitlun ah ralkap uknak lole dictatorship ihsin democracy ram uknak ah a thleng aw mi pawl hi thleng awk dan a tlangpi thu in phunthum ah then theih asi: i) Thuneihnak lawnsakmi, ii) thuneitu pawlin anmah te uknak nak thleng dingin an tuah mi, le iii) dokalh tu le uktu pawl kop aw in kophnih in remrelmi thleng awknak tiah phunthum ah then theih asi. A pakhatnak ahcun dokalhtu pawlin thazang in an neh tikah uktu pawl tannak nei nawn loin mualpho in an um theu. Kawlram cu cuvek dinhmun asilo, dokalhtu pawlin Kawl ralkap uktu pawl vuak thlak theinak thazang an nei lo. A pahnihnak cu uktu pawlin anmai duhhrilnak in thleng awknak an tuah mi asi. Kawlram cu Ralkap pawlin anmai duhhrilnak in thlengter mi asi fawn lo. Uktu pawl le dokalhtu pawl kom aw in thleng awknak tuahmi ram khatlam le khatlam zapi thatnak ruat in cobuai parah thleng awknak tuahsuak asi theu. Khatlamah NLD in ralkap cozah cu hril awknak ah a neh ruangah ralkap pawl an sung ti theinak a um na cingin ralkap pawlin 1990 vekin thuneihnak pe duh lo hai sehla, thleng awknak cu um lo thotho ding dinhmun asi fawn. Leitlun uk awknak thleng awknak ah a tu ih a cang rero mi Kawlram thleng awknak hi a dang lam zetmi asi. Ram tampi ah ralkap uknak siseh dictators pawl siseh an thuneihnak an kutsungah an ret thei nawn lo tikah mualphoza in an um lo hmanah ramsungah rothazet ret ta in society lutlunah hmailam saupi hrang tiang mai lamzin sialcia thei hmuh ding an malzet asi. A tu kawlram cu Kawl ralkap pawlin cozah thuneihnak cu hriltlinmi party kutah an ap hmanah ralkap luban, mihlun pawl cu Kawl society luthlunah sumpai lennak in siseh thuneihnak ah siseh mipi in tham ban lo ah an ret aw thotho tinak asi. Pawnlang in zoh asile democracy uk awknak vek asi na cingin democracy ngaingai siloin mipi hriltlinmi le ralkap kop aw in dinmi cozah uk awnak asi ding. Soe Lin Aung & Stephen Campbell cun “The Lady & the Generals” timi cahram sungah a tu ih kawlram ah dinsuah dingmi uk awknak cu “Dyarchy” tiah an ti ih 1923 lai ih Mirang pawl le Kawl hruaitu pawl kop in an rak dinmi Kawlram cozah vek fang kha asi tiah an sim.\nA tuvekin Kawl ralkap pawlin thleng awknak an timtuah rero mi hi el theih loin ramsungah mipi pawl nawr nak cu a thupibik asi ko na in ramleng lam ihsin nawrnnak siseh Asia khawmual ram inn hnen pawl lakah kawlram cu a mualpho tuk zo ruangah siseh anmai dinhmun hnget khoh zetin kawl society ah hnin theih lo in an bun awk ngah zo ruangah siseh thu tampi kom khawm in a tuvek in thleng awknak cu lungtho te in an timtuah rero mi asi sawn.\nLeitlun capitalism uk awknak in mipi naran le milian pawl dinhmun tawiten khaikhawm hnik uhsi. America ramih lennak 50% tluk cu top 3% pawl kutsungah a um ti asi; leitlun pumpuluk lennak ih 48% cu top milian 1% kut sungah a um ti asi. A tangsun 52% leitlun lennak lak ihsin 80% cu milai 20% pawl kutsungah a um ti as fawn. Leitlun milai 80% pawl kut sungah leitlun lennak a tangmi cu leitlun lennak ih 5.5% lai lawng asi. Cutikah mifarah naran pawl cu society tlunlam minung (elite class) pawl thawn ziangtik hmanah rualran ten an feh thlang thei dah lo ding tinak asi. Mi farah pa in kumkhat (ni 365) sung a tuanmi ih a hlawhsuah mi cu milian pa ih minute 15 tuansuah mi hman a zat lo ti asi. Riahsiat thlakzet leitlun laireldan, rualran lonak ram asi. Cuvek in Kawlram lennak tampi cu ralkap hlun lu-ban pawl (cronies) pawl kut sungah a um theh ih senpi vangtlang mi naran pawl cu society lei tawdap ah nitin ei in hrangah an buai rero fangfang asi. Cutikah Kawl ralkap pawlin zo party hnen khalah hahdam zetin political power an ap theinak khal asi ve fawn.\nUnion Peace Conference tuahmi cu zoh a mawi zet. Mipi le uktu pawl, party tampi an lungawi zet, thiltha zet asi. Ziangthawn a bang aw ti asile misualpa in mi farah pakhat kha tidai sungah thawthaw thei lo in a nim bet ih reipi tisungah thawthaw thei loin a um hnu ah “Khah, na rim pei maw?” ti ah a mit le a hnar tilengah malte thli a hip ter vek khi asi. Ramhnuai ah hriamhrei kai pawl tla thawsuak zetin ramsungah an vaktawi thei, a hlan ah rak kap aw rero tla, innpi sungah Kawl ralkap uktu pawl thawn to tlang in thu tha reltlang thei timi cu thiltha asi.\nRampi uk awknak thatlam pan ding cu ruahsan ding a um ko. Kawl ralkap pawlin hriltlinmi party hnenah thuneihnak an ap asi ahcun Ralkap pawl dinhmun cu zohman ih hnaihnok theih lo in kum ziangmawzat a um hrih hmanah rampi a thangso thei thotho mi asi. Tahthimnakah, Thailand ramah ralkap pawlin a tuletu thuneihnak an lak leuhleuh. China ramah Community party in central ah lalnak an nei ringring. Asinan economic, le education, rampi uknak policy zalen zetin ram mipi hrangah sangka an ong asi ahcun rampi thansohnak cu tampi a um thei thotho mi asi. Kawl ralkap mibur, uktu pawl cu lennak ah siseh ramsung thuneihnak ah siseh an hram hnget zetin an bunngah zo ruangah miphun dang pawl tla state thuneihnak sang deuh pek vivo ding tla harsatnak um ding a bang lo. Hriltlinmi democracy cozah uknak hnuiah nuam teten thansoh lam pan vivo ding cu a cia tluk in ruahsan ding a um asi. Kawl miphun-u ruahnak in an duh lo bik mi pakhat cu kawl asilo mi miphun dang pawl an mah te lakhran awknak siseh zalen tuk in central govt kaihhrem loin an um ding an duh lo mi asi. Kawl asilomi miphun pawl uknak ram , Kawl ralkap pawl in kum 60 lenglo sawk seksek in an cil zo mi, state tete pawl cu mipum khalah thang so loin economic, fimthiamnak, kilkip ah dunghnufual an si tikah politics khalah central govt, kawl pawlin tih le huphurh tham zianghman an tang nawn lo asi. Curuangah Kawl elite pawlin hahdam zetin central thuneihnak cu zo party kut khalah an ap thei thlang asi.\nCulailakah a thupi zetmi cu ramsung mipi pawl, a biktakin Kawl asilo mi miphun dang tete pawl, senpi mipi thazang cakzetin dinsuah thei a thupi. Civil society thazang cak zetin dinsuah thei ding, mipi thazang hnget zetin hrambun thei ding a thupi mi asi. Kawl ralkap a cozah siseh hriltlin mi a cozah in a pek thei mi cu malte lawng asi, ram sung mipi pawlin mibur thazang cak zetin pursum leilawnnak ah siseh political capital le social capital nasa zetin hrambun thei dingin ram le miphun dinsuak (nation building) hrang tuansuah a tul mi asi. Cutikah central govt ih pekcawpmi si loin mipi thazang miphun dang tete umnak state tinah a um dingih hmailam saupi tiang a daihmi rampi thansohnak hrang hmainawrnak hrang hmanrua tha asi thei ding.\nRawnmi: Jacobin cahram, “The Lady and the Generals”.\nHre Mang: The Progress of Democratization in Burma.